               IL-KUMMISSJONI EWROPEA
            Brussell, 13.12.2018
            COM(2018) 828 final
            2018/0418(NLE)
            Proposta għal
            DEĊIŻJONI TAL-KUNSILL
            dwar il-konklużjoni ta’ Protokoll bejn l-Unjoni Ewropea, il-Konfederazzjoni Żvizzera u l-Prinċipat tal-Liechtenstein għal mal-Ftehim bejn il-Komunità Ewropea u l-Konfederazzjoni Żvizzera li jikkonċerna l-kriterji u l-mekkaniżmi biex jiġi stabbilit l-Istat responsabbli biex jeżamina talba għall-ażil ippreżentata fi Stat Membru jew fl-Iżvizzera rigward l-aċċess għall-Eurodac għall-finijiet ta’ infurzar tal-liġi

               MEMORANDUM TA’ SPJEGAZZJONI

               1.KUNTEST TAL-PROPOSTA

               •Raġunijiet u għanijiet tal-proposta

               Ir-Regolament (UE) Nru 603/2013
                  1
                li jirriformula r-Regolament Nru 2725/2000 tal-11 ta’ Diċembru 2000 dwar l-istabbiliment tal-“Eurodac” għat-tqabbil ta’ marki tas-swaba’ għall-applikazzjoni effettiva tal-Konvenzjoni ta’ Dublin ġie adottat u daħal fis-seħħ fl-19 ta’ Lulju 2013. Ir-Regolament ilu japplika mill-20 ta’ Lulju 2015.

               Ir-Regolament (UE) Nru 603/2013 jippermetti fost l-oħrajn li awtoritajiet li jinfurzaw il-liġi jikkonsultaw lill-Eurodac għal raġunijiet ta’ prevenzjoni, detezzjoni u investigazzjoni ta’ reati terroristiċi u reati kriminali serji oħra. Dan għandu l-għan li jippermetti li l-awtoritajiet tal-infurzar tal-liġi jitolbu għat-tqabbil tad-data tal-marki tas-swaba’ ma’ dawk maħżuna fil-bażi tad-data ċentrali tal-Eurodac meta jkunu qed ifittxu li jistabbilixxu l-identità eżatta jew li jiksbu aktar informazzjoni dwar persuna li tkun issuspettata li wettqet terroriżmu jew reat serju.

               Fis-26 ta’ Ottubru 2004, il-Ftehim bejn il-Komunità Ewropea u l-Konfederazzjoni Żvizzera dwar il-kriterji u l-mekkaniżmi biex jiġi stabbilit l-Istat responsabbli biex jeżamina talba għal ażil ippreżentata fi Stat Membru jew fl-Iżvizzera (minn hawn ’il quddiem: il-Ftehim tas-26 ta’ Ottubru 2004) ġie konkluż
                  2
               . Fit-28 ta’ Frar 2008, il-Protokoll bejn l-Unjoni Ewropea, il-Konfederazzjoni Żvizzera u l-Prinċipat tal-Liechtenstein dwar l-adeżjoni tal-Prinċipat tal-Liechtenstein mal-Ftehim bejn il-Komunità Ewropea u l-Konfederazzjoni Żvizzera li jikkonċerna l-kriterji u l-mekkaniżmi biex jiġi stabbilit l-Istat responsabbli biex jeżamina talba għall-ażil ippreżentata fi Stat Membru jew fl-Iżvizzera (minn hawn ’il quddiem: il-Protokoll tat-28 ta’ Frar 2008) ġie konkluż
                  3
               .

               L-Iżvizzera u l-Liechtenstein japplikaw l-elementi tal-ażil tar-Regolament (UE) Nru 603/2013 skont il-Ftehim tas-26 ta’ Ottubru 2004 u l-Protokoll tat-28 ta’ Frar 2008. Madankollu, l-aċċess għall-infurzar tal-liġi tal-Eurodac jaqa’ barra mill-kamp ta’ applikazzjoni tal-Ftehim u tal-Protokoll imsemmijin.

               Id-Danimarka, l-Iżvizzera, il-Liechtenstein, in-Norveġja u l-Iżlanda, f’laqgħa li kellhom fl-14 ta’ Mejju 2014 ma’ rappreżentanti mill-Kummissjoni, ikkonfermaw l-interess tagħhom li jidħlu f’negozjati mal-Unjoni Ewropea biex jestendu d-dispożizzjonijiet tal-infurzar tal-liġi tar-Regolament (UE) Nru 603/2013 għalihom permezz ta’ ftehim internazzjonali.

               Fl-14 ta’ Diċembru 2015 il-Kunsill awtorizza lill-Kummissjoni biex tiftaħ negozjati għal ftehim bejn l-Unjoni Ewropea, minn naħa waħda, u, inter alia, l-Iżvizzera u l-Liechtenstein, fuq in-naħa l-oħra, dwar il-modalitajiet tal-parteċipazzjoni tal-Iżvizzera u l-Liechtenstein fil-proċedura għat-tqabbil u għat-trażmissjoni tad-data għall-finijiet tal-infurzar tal-liġi kif previst fil-Kapitolu VI tar-Regolament (UE) Nru 603/2013 dwar l-istabbiliment tal-“Eurodac” għat-tqabbil ta’ marki tas-swaba’ għall-applikazzjoni effettiva tar-Regolament (UE) Nru 604/2013 li jistabbilixxi l-kriterji u l-mekkaniżmi biex ikun iddeterminat l-Istat Membru responsabbli biex jeżamina applikazzjoni għall-protezzjoni internazzjonali ddepożitata f’wieħed mill-Istati Membri minn ċittadin ta’ pajjiż terz jew persuna apolida u dwar talbiet għat-tqabbil ma’ data tal-Eurodac mill-awtoritajiet tal-infurzar tal-liġi tal-Istati Membri u mill-Europol għall-finijiet ta’ infurzar tal-liġi.

               In-negozjati ġew iffinalizzati, u ġie inizjalat Ftehim fil-forma ta’ Protokoll mal-Ftehim tas-26 ta’ Ottubru 2004, li jestendi l-applikazzjoni tal-Ftehim tas-26 ta’ Ottubru 2004 fl-infurzar tal-liġi.

               L-estensjoni tad-dispożizzjonijiet tal-infurzar tal-liġi tar-Regolament (UE) Nru 603/2013 għall-Iżvizzera u l-Liechtenstein tippermetti li l-awtoritajiet tal-infurzar tal-liġi tal-Iżvizzera u l-Liechtenstein jitolbu t-tqabbil tad-data tal-marki tas-swaba’ mad-data mdaħħla minn Stati parteċipanti oħra u miżmuma fil-bażi tad-data tal-Eurodac meta jfittxu li jistabbilixxu l-identità jew li jiksbu aktar informazzjoni dwar persuna li tkun issuspettata li wettqet reat serju jew terroriżmu, jew dwar vittma. Min-naħa l-oħra, din tippermetti li l-awtoritajiet tal-infurzar tal-liġi tal-Istati parteċipanti l-oħra kollha, kemm jekk Stati Membri oħra tal-UE kif ukoll jekk Pajjiżi Assoċjati, jitolbu t-tqabbil tad-data tal-marki tas-swaba’ mad-data mdaħħla mill-Iżvizzera u l-Liechtenstein u maħżuna fil-bażi tad-data tal-Eurodac, għall-istess finijiet.

               L-objettiv ta’ dan il-Protokoll huwa li jistabbilixxi drittijiet u obbligi legalment vinkolanti biex tiġi żgurata l-parteċipazzjoni effettiva tal-Iżvizzera u l-Liechtenstein fl-elementi tal-infurzar tal-liġi tar-Regolament (UE) Nru 603/2013. Il-Protokoll jistabbilixxi li l-Istati parteċipanti kollha, kemm jekk Stati Membri oħra tal-UE, Pajjiżi Assoċjati, jew l-Iżvizzera u l-Liechtenstein, b’aċċess għall-Eurodac, jista’ jkollhom ukoll aċċess għad-data ta’ xulxin għal skopijiet ta’ infurzar tal-liġi.

               •Konsistenza mad-dispożizzjonijiet eżistenti fil-qasam ta’ politika

               Il-proposta hija konsistenti mal-politiki tal-UE li jirrigwardaw l-aċċess għall-bażi tad-data tal-Eurodac.

               •Konsistenza ma’ politiki oħra tal-Unjoni

               Il-proposta hija konsistenti mal-politiki tal-UE fil-qasam tal-libertà, is-sigurtà u l-ġustizzja.

               2.BAŻI ĠURIDIKA, SUSSIDJARJETÀ U PROPORZJONALITÀ

               •Bażi ġuridika

               Il-bażi ġuridika għal din il-proposta għal Deċiżjoni tal-Kunsill hija l-Artikolu 87(2)(a), l-Artikolu 88(2)(a) tat-Trattat dwar il-Funzjonament tal-Unjoni Ewropea (TFUE), flimkien mal-Artikolu 218(6)(a).

               •Sussidjarjetà (għall-kompetenza mhux esklużiva)

               Il-Ftehim tas-26 ta’ Ottubru 2004 huwa ftehim internazzjonali eżistenti konkluż mill-UE u mill-Iżvizzera. Skont il-prinċipju tas-sussidjarjetà stabbilit fl-Artikolu 5 tat-TUE, l-objettivi tal-Protokoll ta’ dan il-Ftehim jistgħu jinkisbu biss permezz ta’ proposta mill-Kummissjoni fil-livell ta’ UE.

               •Proporzjonalità

                  Il-proposta tikkonforma mal-prinċipju ta’ proporzjonalità għaliex ma tmurx lil hinn minn dak li huwa meħtieġ sabiex l-Iżvizzera u l-Liechtenstein jilħqu l-objettivi ta’ parteċipazzjoni effettiva fl-elementi tal-infurzar tal-liġi tar-Regolament Eurodac (UE) Nru 603/2013.

               •Għażla tal-istrument

               Skont l-Artikolu 218(6) tat-TFUE, tenħtieġ Deċiżjoni tal-Kunsill dwar il-konklużjoni tal-Ftehim

               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

               •Konsultazzjonijiet mal-partijiet ikkonċernati

                  Il-Kunsill (il-Grupp ta’ Ħidma dwar l-Ażil) ġie kkonsultat dwar il-kontenut u l-progress tan-negozjati. Il-Parlament Ewropew (il-Kumitat LIBE) ġie infurmat.

               4.ELEMENTI OĦRAJN

               •Spjegazzjoni fid-dettall tad-dispożizzjonijiet speċifiċi tal-proposta

                  Il-proposta tistabbilixxi deċiżjoni li tawtorizza l-konklużjoni tal-Protokoll bejn l-UE u l-Iżvizzera u l-Liechtenstein f’isem l-Unjoni Ewropea. It-TFUE jipprevedi li l-Kunsill jadotta proposta tal-Kummissjoni għal deċiżjoni li tawtorizza l-iffirmar u l-konklużjoni ta’ ftehim internazzjonali.

                  Il-Protokoll jistabbilixxi l-applikazzjoni tar-Regolament (UE) Nru 603/2013 għall-Iżvizzera u l-Liechtenstein dwar l-aċċess għall-Eurodac għall-finijiet ta’ infurzar tal-liġi. Għaldaqstant jippermetti li l-awtoritajiet tal-infurzar tal-liġi maħtura tal-Istati parteċipanti l-oħra u tal-Europol jitolbu t-tqabbil tad-data tal-marki tas-swaba’ mad-data trażmessa lis-Sistema Ċentrali tal-Eurodac mill-Iżvizzera u l-Liechtenstein. Jippermetti wkoll li l-awtoritajiet tal-infurzar tal-liġi maħtura tal-Iżvizzera u tal-Liechtenstein jitolbu t-tqabbil tad-data tal-marki tas-swaba’ mad-data trażmessa lis-Sistema Ċentrali tal-Eurodac mill-Istati parteċipanti l-oħra.

                  Il-Protokoll jiggarantixxi li l-livell attwali tal-UE ta’ protezzjoni tad-data personali jkun applikabbli għall-ipproċessar ta’ data personali skont il-Protokoll mill-awtoritajiet tal-Iżvizzera u l-Liechtenstein u tal-Istati Membri. Tali proċessar tad-data personali jenħtieġ li jkun suġġett għal standard ta’ protezzjoni ta’ data personali skont il-liġi nazzjonali tagħhom li tkun konformi mad-Direttiva (UE) 2016/680 tal-Parlament Ewropew u tal-Kunsill tas-27 ta’ April 2016 dwar il-protezzjoni ta’ persuni fiżiċi fir-rigward tal-ipproċessar ta’ data personali mill-awtoritajiet kompetenti għall-finijiet tal-prevenzjoni, l-investigazzjoni, is-sejbien jew il-prosekuzzjoni ta’ reati kriminali jew l-eżekuzzjoni ta’ pieni kriminali, u dwar il-moviment liberu ta’ tali data, u li tħassar id-Deċiżjoni Qafas tal-Kunsill 2008/977/ĠAI.

                  Il-Protokoll jistabbilixxi l-kundizzjonijiet tal-aċċess għall-Eurodac mill-Iżvizzera u l-Liechtenstein għall-finijiet ta’ infurzar tal-liġi permezz tal-implimentazzjoni legali u teknika preċedenti tad-Deċiżjoni 2008/615/ĠAI fir-rigward ta’ data dattiloskopika.

                  Il-Protokoll jipprevedi li l-mekkaniżmi rigward l-emendi previsti fil-Ftehim tas-26 ta’ Ottubru 2004 jenħtieġ li japplikaw għall-emendi kollha rigward l-aċċess għall-Eurodac għall-finijiet ta’ infirzar tal-liġi.

               2018/0418 (NLE)

               Proposta għal

               DEĊIŻJONI TAL-KUNSILL

               dwar il-konklużjoni ta’ Protokoll bejn l-Unjoni Ewropea, il-Konfederazzjoni Żvizzera u l-Prinċipat tal-Liechtenstein għal mal-Ftehim bejn il-Komunità Ewropea u l-Konfederazzjoni Żvizzera li jikkonċerna l-kriterji u l-mekkaniżmi biex jiġi stabbilit l-Istat responsabbli biex jeżamina talba għall-ażil ippreżentata fi Stat Membru jew fl-Iżvizzera rigward l-aċċess għall-Eurodac għall-finijiet ta’ infurzar tal-liġi

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 87(2)(a), l-Artikolu 88(2)(a) u l-Artikolu 218(6)(a) tiegħu,

               Wara li kkunsidra l-proposta tal-Kummissjoni Ewropea,

               Wara li kkunsidra l-kunsens tal-Parlament Ewropew
                  4
               ,

               Billi:

               (1)B’konformità mad-Deċiżjoni [XXX] ta’ [XXX]
                  5
               , il-Protokoll, bejn l-Unjoni Ewropea, il-Konfederazzjoni Żvizzera u l-Prinċipat tal-Liechtenstein għal mal-Ftehim bejn il-Komunità Ewropea u l-Konfederazzjoni Żvizzera li jirrigwarda l-kriterji u l-mekkaniżmi biex jiġi stabbilit l-Istat responsabbli biex jeżamina talba għall-ażil ippreżentata fi Stat Membru jew fl-Iżvizzera rigward l-aċċess għall-Eurodac għall-finijiet ta’ infurzar tal-liġi ġie ffirmat fi [XXX], suġġett għall-konklużjoni tiegħu f’data aktar tard.

               (2)Sabiex l-Iżvizzera u l-Liechtenstein ikunu jistgħu jipparteċipaw f’aspetti relatati mal-infurzar tal-liġi tal-Eurodac, huwa meħtieġ l-involviment tal-UE sabiex tiġi appoġata u msaħħa l-kooperazzjoni tal-pulizija bejn l-awtoritajiet kompetenti tal-Istati Membri u dawk tal-Iżvizzera u l-Liechtenstein għal raġunijiet ta’ prevenzjoni, detezzjoni u investigazzjoni ta’ reati terroristiċi u reati kriminali serji oħra.

               (3)Jenħtieġ li dan il-Protokoll jiġi approvat f’isem l-Unjoni Ewropea.

               (4)B’konformità mal-Artikolu 3 tal-Protokoll 21 dwar il-Pożizzjoni tar-Renju Unit u l-Irlanda fir-rigward tal-Ispazju ta’ Libertà, Sigurtà u Ġustizzja anness mat-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea, dawn l-Istati Membri nnotifikaw ix-xewqa tagħhom li jieħdu sehem fl-adozzjoni u l-applikazzjoni ta’ din id-Deċiżjoni.

               (5)B’konformità mal-Artikoli 1 u 2 tal-Protokoll Nru 22 dwar il-pożizzjoni tad-Danimarka, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, id-Danimarka mhijiex qiegħda tieħu sehem fl-adozzjoni ta’ din id-Deċiżjoni u mhijiex marbuta biha jew soġġetta għall-applikazzjoni tagħha,

               ADOTTA DIN ID-DEĊIŻJONI:

               Artikolu 1

               Il-Protokoll bejn l-Unjoni Ewropea, il-Konfederazzjoni Żvizzera u l-Prinċipat tal-Liechtenstein għal mal-Ftehim bejn il-Komunità Ewropea u l-Konfederazzjoni Żvizzera li jirrigwarda l-kriterji u l-mekkaniżmi biex jiġi stabbilit l-Istat responsabbli biex jeżamina talba għall-ażil ippreżentata fi Stat Membru jew fl-Iżvizzera rigward l-aċċess għall-Eurodac għall-finijiet ta’ infurzar tal-liġi (“il-Protokoll”) huwa b’dan approvat f’isem l-Unjoni.

               It-test tal-Protokoll huwa mehmuż ma’ din id-Deċiżjoni.

               Artikolu 2

               Il-President tal-Kunsill għandu jinnomina lill-persuna / lill-persuni bis-setgħa li tipproċedi / jipproċedu, f’isem l-Unjoni Ewropea, għan-notifikar previst fl-Artikolu 4(2) tal-Protokoll, sabiex tesprimi / jesprimu l-kunsens tal-Unjoni Ewropea li tkun marbuta bil-Protokoll.

               Artikolu 3

               Din id-Deċiżjoni għandha tidħol fis-seħħ l-għada tal-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.

               Magħmul fi Brussell,

                     Għall-Kunsill

                     Il-President

                     (1)

                        Ir-Regolament (UE) Nru 603/2013 tal-Parlament Ewropew u tal-Kunsill tas-26 ta’ Ġunju 2013 dwar l-istabbiliment tal-“Eurodac” għat-tqabbil ta’ marki tas-swaba’ għall-applikazzjoni effettiva tar-Regolament (UE) Nru 604/2013 li jistabbilixxi l-kriterji u l-mekkaniżmi biex ikun iddeterminat l-Istat Membru responsabbli biex jeżamina applikazzjoni għall-protezzjoni internazzjonali ddepożitata f’wieħed mill-Istati Membri minn ċittadin ta’ pajjiż terz jew persuna apolida u dwar talbiet għat-tqabbil ma’ data tal-Eurodac mill-awtoritajiet tal-infurzar tal-liġi tal-Istati Membri u mill-Europol għall-finijiet ta’ infurzar tal-liġi, u li jemenda r-Regolament (UE) Nru 1077/2011 li jistabbilixxi Aġenzija Ewropea għat-tmexxija operattiva tas-sistemi tal-IT fuq skala kbira fl-ispazju ta’ libertà, sigurtà u ġustizzja (tfassil mill-ġdid) (ĠU L 180, 29.6.2013, p. 1).

                     (2)

                        ĠU L 53, 27.2.2008, p. 5.

                     (3)

                        ĠU L 160, 18.6.2011, p. 39.

                     (4)

                        ĠU C […], […], p. […].

                     (5)

                        ĠU C […], […], p. […].

    ---documentbreak---

               IL-KUMMISSJONI EWROPEA
            Brussell, 13.12.2018
            COM(2018) 828 final
            ANNESS
            tal-
            Proposta għal Deċiżjoni tal-Kunsill
            dwar il-konklużjoni ta’ Protokoll bejn l-Unjoni Ewropea, il-Konfederazzjoni Żvizzera u l-Prinċipat tal-Liechtenstein għal mal-Ftehim bejn il-Komunità Ewropea u l-Konfederazzjoni Żvizzera li jikkonċerna l-kriterji u l-mekkaniżmi biex jiġi stabbilit l-Istat responsabbli biex jeżamina talba għall-ażil ippreżentata fi Stat Membru jew fil-Konfederazzjoni Żvizzera rigward l-aċċess għall-Eurodac għall-finijiet ta’ infurzar tal-liġi

               ANNESS

               tal-

               Proposta għal DEĊIŻJONI TAL-KUNSILL

               dwar il-konklużjoni ta’ Protokoll bejn l-Unjoni Ewropea, il-Konfederazzjoni Żvizzera u l-Prinċipat tal-Liechtenstein għal mal-Ftehim bejn il-Komunità Ewropea u l-Konfederazzjoni Żvizzera li jikkonċerna l-kriterji u l-mekkaniżmi biex jiġi stabbilit l-Istat responsabbli biex jeżamina talba għall-ażil ippreżentata fi Stat Membru jew fil-Konfederazzjoni Żvizzera rigward l-aċċess għall-Eurodac għall-finijiet ta’ infurzar tal-liġi

               L-UNJONI EWROPEA

               u

               IL-KONFEDERAZZJONI ŻVIZZERA

               u

               IL-PRINĊIPAT TAL-LIECHTENSTEIN

               minn hawn ’il quddiem “il-Partijiet”,

               (1)
                     Filwaqt li JQISU li fis-26 ta’ Ottubru 2004, il-Ftehim bejn il-Komunità Ewropea u l-Konfederazzjoni Żvizzera dwar il-kriterji u l-mekkaniżmi biex jiġi stabbilit l-Istat responsabbli biex jeżamina talba għal ażil ppreżentata fi Stat Membru jew fl-Iżvizzera (minn hawn ’il quddiem: il-Ftehim tas-26 ta’ Ottubru 2004) ġie konkluż
                  1
               .

               (2)
                     Filwaqt li JQISU li fit-28 ta’ Frar 2008, il-Protokoll bejn l-Unjoni Ewropea, il-Konfederazzjoni Żvizzera u l-Prinċipat tal-Liechtenstein dwar l-adeżjoni tal-Prinċipat tal-Liechtenstein għall-Ftehim bejn il-Komunità Ewropea u l-Konfederazzjoni Żvizzera li jikkonċerna l-kriterji u l-mekkaniżmi biex jiġi stabbilit l-Istat responsabbli biex jeżamina talba għall-ażil ippreżentata fi Stat Membru jew fl-Iżvizzera (minn hawn ’il quddiem: il-Protokoll tat-28 ta’ Frar 2008) ġie konkluż
                  2
               .

               (3)
                     Filwaqt li JFAKKRU li fis-26 ta’ Ġunju 2013 l-Unjoni Ewropea adottat ir-Regolament (UE) Nru 603/2013 tal-Parlament Ewropew u tal-Kunsill dwar l-istabbiliment tal-“Eurodac” għat-tqabbil ta’ marki tas-swaba’ għall-applikazzjoni effettiva tar-Regolament (UE) Nru 604/2013 li jistabbilixxi l-kriterji u l-mekkaniżmi biex ikun iddeterminat l-Istat Membru responsabbli biex jeżamina applikazzjoni għall-protezzjoni internazzjonali ddepożitata f’wieħed mill-Istati Membri minn ċittadin ta’ pajjiż terz jew persuna apolida u dwar talbiet għat-tqabbil ma’ data tal-Eurodac mill-awtoritajiet tal-infurzar tal-liġi tal-Istati Membri u mill-Europol għall-finijiet ta’ infurzar tal-liġi, u li jemenda r-Regolament (UE) Nru 1077/2011 li jistabbilixxi Aġenzija Ewropea għat-tmexxija operattiva tas-sistemi tal-IT fuq skala kbira fl-ispazju ta’ libertà, sigurtà u ġustizzja (minn hawn ’il quddiem: ir-Regolament (UE) Nru 603/2013)
                  3
               .

               (4)
                     Filwaqt li JFAKKRU li l-proċeduri għat-tqabbil u għat-trażmissjoni tad-data għall-finijiet tal-infurzar tal-liġi kif stabbiliti fir-Regolament (UE) Nru 603/2013 ma jikkostitwixxux żvilupp li jibni fuq id-dispożizzjonijiet tal-Eurodac skont it-tifsira tal-Ftehim tas-26 ta’ Ottubru 2004 u tal-Protokoll tat-28 ta’ Frar 2008.

               (5)
                     Filwaqt li JQISU li jenħtieġ li jiġi konkluż Protokoll bejn l-Unjoni Ewropea u l-Konfederazzjoni Żvizzera, minn hawn ’il quddiem “l-Iżvizzera”, u l-Prinċipat tal-Liechtenstein, minn hawn ’il quddiem “il-Liechtenstein”, sabiex l-Iżvizzera u l-Liechtenstein ikunu jistgħu jipparteċipaw f’dawk l-aspetti tal-Eurodac li huma relatati mal-infurzar tal-liġi u għalhekk jippermetti li l-awtoritajiet tal-infurzar tal-liġi maħtura fl-Iżvizzera u fil-Liechtenstein jitolbu għat-tqabbil tad-data tal-marki tas-swaba’ trażmessa lis-Sistema Ċentrali tal-Eurodac mill-Istati parteċipanti l-oħrajn.

               (6)
                     Filwaqt li JQISU li l-applikazzjoni tar-Regolament (UE) Nru 603/2013 għall-finijiet tal-infurzar tal-liġi lill-Iżvizzera u l-Liechtenstein għandha wkoll tippermetti li l-awtoritajiet tal-infurzar tal-liġi maħtura mill-Istati parteċipanti l-oħrajn u mill-Europol jitolbu t-tqabbil tad-data tal-marki tas-swaba’ trażmessa lis-Sistema Ċentrali tal-Eurodac mill-Iżvizzera u l-Liechtenstein.

               (7)
                     Filwaqt li JQISU li l-ipproċessar tad-data personali mill-awtoritajiet tal-infurzar tal-liġi maħtura tal-Istati parteċipanti u tal-Europol għall-finijiet tal-prevenzjoni, id-detezzjoni jew l-investigazzjoni ta’ reati terroristiċi jew reati kriminali serji oħra skont dan il-Protokoll jenħtieġ li jkun soġġett għal standard ta’ protezzjoni tad-data personali skont il-liġi nazzjonali tagħhom li tkun konformi mad-Direttiva (UE) 2016/680 tal-Parlament Ewropew u tal-Kunsill tas-27 ta’ April 2016 dwar il-protezzjoni ta’ persuni fiżiċi fir-rigward tal-ipproċessar ta’ data personali mill-awtoritajiet kompetenti għall-finijiet tal-prevenzjoni, l-investigazzjoni, is-sejbien jew il-prosekuzzjoni ta’ reati kriminali jew l-eżekuzzjoni ta’ pieni kriminali, u dwar il-moviment liberu ta’ tali data, u li tħassar id-Deċiżjoni Qafas tal-Kunsill 2008/977/ĠAI

                     4

               .

               (8)
                     Filwaqt li JQISU li l-kundizzjonijiet l-oħra stipulati fir-Regolament (UE) Nru 603/2013 fir-rigward tal-ipproċessar tad-data personali mill-awtoritajiet maħtura tal-Istati parteċipanti kif ukoll mill-Europol għall-finijiet tal-prevenzjoni, id-detezzjoni jew l-investigazzjoni ta’ reati terroristiċi jew ta’ reati kriminali serji oħrajn jenħtieġ li japplikaw ukoll.

               (9)
                     Filwaqt li JQISU li l-aċċess għall-awtoritajiet maħtura tal-Iżvizzera u l-Liechtenstein jenħtieġ li jkun permess biss bil-kondizzjoni li t-tqabbil mal-bażijiet tad-data nazzjonali tal-marki tas-swaba tal-Istat rikjedenti u mas-sistemi awtomatizzati ta’ identifikazzjoni tal-marki tas-swaba’ tal-Istati l-oħrajn kollha skont id-Deċiżjoni tal-Kunsill 2008/615/ĠAI tat-23 ta’ Ġunju 2008 dwar it-titjib tal-koperazzjoni transkonfinali, b’mod partikolari fil-ġlieda kontra t-terroriżmu u l-kriminalità transkonfinali
                  5
                ma kienx wassal biex tiġi stabbilita l-identità tas-suġġett tad-data. Dik il-kondizzjoni tirrikjedi li l-Istat Membru rikjedenti jagħmel tqabbil mas-sistemi awtomatizzati tal-identifikazzjoni tal-marki tas-swaba’ tal-Istati parteċipanti l-oħrajn kollha skont id-Deċiżjoni 2008/615/ĠAI li huma teknikament disponibbli, sakemm dak l-Istat rikjedenti ma jkunx jista’ jiġġustifika li jeżistu raġunijiet suffiċjenti biex wieħed jemmen li dan ma jkunx iwassal biex tiġi stabbiltà l-identità tas-suġġett tad-data. Tali raġunijiet suffiċjenti jeżistu b’mod partikolari fejn il-każ speċifiku ma jippreżenta l-ebda rabta operattiva jew investigattiva mal-gvern ta’ Stat parteċipanti partikolari. Dik il-kondizzjoni tirrikjedi l-implimentazzjoni legali u teknika minn qabel tad-Deċiżjoni tal-Kunsill 2008/615/ĠAI mill-Istat rikjedenti fir-rigward tad-data dattiloskopika, billi ma għandux ikun permess li ssir verifika tal-Eurodac għall-finijiet tal-infurzar tal-liġi meta l-ewwel ma jkunux ittieħdu dawn il-passi ta’ hawn fuq.

               (10)
                     Filwaqt li JQISU li qabel ma jfittxu fil-Eurodac, l-awtoritajiet maħtura tal-Iżvizzera u l-Liechtenstein jenħtieġ ukoll li, sakemm il-kondizzjonijiet għal tali tqabbil ikunu ġew issodisfati, jikkonsultaw is-Sistema ta’ Informazzjoni dwar il-Viża skont id-Deċiżjoni tal-Kunsill 2008/633/ĠAI tat-23 ta’ Ġunju 2008 li tikkonċerna aċċess għall-konsultazzjoni tas-Sistema ta’ Informazzjoni dwar il-Viża (VIS) minn awtoritajiet maħtura ta’ Stati Membri u mill-Europol għall-finijiet tal-prevenzjoni, tal-kxif u tal-investigazzjoni ta’ reati terroristiċi u ta’ reati kriminali serji oħra
                  6
               .

               (11)
                     Filwaqt li JQISU li mekkaniżmi identiċi fir-rigward ta’ leġiżlazzjoni ġdida u atti jew miżuri ġodda kif previsti fil-Protokoll tas-26 ta’ Ottubru 2004 u l-Protokoll tat-28 ta’ Frar 2008, inkluż ir-rwol tal-Kumitat Konġunt, jenħtieġ li japplikaw għal kull leġislazzjoni ġdida u atti jew miżuri ġodda fir-rigward tal-aċċess għall-Eurodac għall-finijiet ta’ infurzar tal-liġi.

               FTIEHMU KIF ĠEJ:

               Artikolu 1

               1.
                     Ir-Regolament (UE) Nru 603/2013 għandu jiġi implimentat mill-Iżvizzera f’dak li jirrigwarda t-tqabbil ta’ data tal-marki tas-swaba’ ma’ dawk maħżuna fis-Sistema Ċentrali tal-Eurodac għall-finijiet tal-infurzar tal-liġi, u applikat fir-relazzjonijiet tagħha mal-Liechtenstein u mal-Istati parteċipanti l-oħrajn.

               2.
                     Ir-Regolament (UE) Nru 603/2013 għandu jiġi implimentat mil-Liechtenstein f’dak li jirrigwarda t-tqabbil ta’ data tal-marki tas-swaba’ ma’ dawk maħżuna fis-Sistema Ċentrali tal-Eurodac għall-finijiet tal-infurzar tal-liġi, u applikat fir-relazzjonijiet tagħha mal-Iżvizzera u mal-Istati parteċipanti l-oħrajn.

               3.
                     L-Istati Membri tal-Unjoni Ewropea minbarra d-Danimarka għandhom ikunu kkunsidrati bħala Stati parteċipanti fit-tifsira tal-paragrafi 1 u 2. Huma għandhom japplikaw id-dispożizzjonijiet tar-Regolament (UE) Nru 603/2013 li jirrigwardaw l-aċċess għall-infurzar tal-liġi għall-Iżvizzera u l-Liechtenstein.

               4.
                     Id-Danimarka, l-Iżlanda u n-Norveġja għandhom jiġu kkunsidrati bħala Stati parteċipanti fis-sens tal-paragrafi 1 u 2 sal-punt li ftehimiet simili rispettivi għall-ftehim attwali jiġu applikati bejniethom u l-Unjoni Ewropea li jirrikonoxxu l-Iżvizzera u l-Liechtenstein bħala Stati parteċipanti.

               Artikolu 2

               1.
                     Dan il-Protokoll ma għandux jidħol fis-seħħ fir-rigward tal-Iżvizzera qabel ma d-dispożizzjonijiet tad-Direttiva (UE) 2016/680 kif ukoll il-kondizzjonijiet stipulati fir-Regolament (UE) Nru 603/2013 fir-rigward tal-ipproċessar ta’ data personali jiġu implimentati u applikati mill-Iżvizzera b’rabta mal-ipproċessar tad-data personali mill-awtoritajiet nazzjonali tagħhom għall-finijiet stabbiliti fl-Artikolu 1(2) tar-Regolament (UE) Nru 603/2013.

               2.
                     Dan il-Protokoll ma għandux jidħol fis-seħħ fir-rigward tal-Liechtenstein qabel ma d-dispożizzjonijiet tad-Direttiva (UE) 2016/680 kif ukoll il-kondizzjonijiet stipulati fir-Regolament (UE) Nru 603/2013 fir-rigward tal-ipproċessar ta’ data personali jiġu implimentati u applikati mill-Liechtenstein b’rabta mal-ipproċessar tad-data personali mill-aworitajiet nazzjonali tagħhom għall-finijiet stabbiliti fl-Artikolu 1(2) tar-Regolament (UE) Nru 603/2013.

               Artikolu 3

               Id-dispożizzjonijiet tal-Ftehim tas-26 ta’ Ottubru 2004 u l-Protokoll tat-28 ta’ Frar 2008 dwar leġiżlazzjoni ġdida u atti jew miżuri ġodda, fosthom dawk li jikkonċernaw il-Kumitat Konġunt, għandhom japplikaw għal kull leġislazzjoni ġdida u għal atti jew miżuri ġodda relatati mal-aċċess għall-Eurodac għal raġunijiet ta’ infurzar tal-liġi.

               Artikolu 4

               1.
                     Dan il-Protokoll għandu jiġi rratifikat jew approvat mill-Partijiet. L-istrumenti ta’ ratifika jew approvazzjoni għandhom jiġu depożitati mas-Segretarju Ġenerali tal-Kunsill tal-Unjoni Ewropea, li għandu jkun id-depożitarju ta’ dan il-Protokoll.

               2.
                     Dan il-Protokoll għandu jidħol fis-seħħ fl-ewwel jum tax-xahar wara n-notifika mid-depożitarju lill-Partijiet li l-istrument ta’ ratifika jew approvazzjoni tal-Unjoni Ewropea u ta’ mill-anqas wieħed mill-Partijiet l-oħrajn ikun ġie ddepożitat.

               3.
                     Dan il-Protokoll ma għandux japplika fir-rigward tal-Iżvizzera qabel ma d-dispożizzjonijiet tal-Kapitolu 6 tad-Deċiżjoni tal-Kunsill 2008/615/ĠAI ikunu ġew implimentati mill-Iżvizzera u sakemm ikunu tlestew il-proċeduri ta’ evalwazzjoni skont Kapitolu 4 tal-Anness tad-Deċiżjoni 2008/616/ĠAI dwar l-implimentazzjoni tad-Deċiżjoni 2008/615/ĠAI dwar it-titjib tal-koperazzjoni transkonfinali, b’mod partikolari fil-ġlieda kontra t-terroriżmu u l-kriminalità transkonfinali
                  7
                fir-rigward ta’ data dattiloskopika fir-rigward tal-Iżvizzera.

               4.
                     Dan il-Protokoll ma għandux japplika fir-rigward tal-Liechtenstein qabel ma d-dispożizzjonijiet tal-Kapitolu 6 tad-Deċiżjoni tal-Kunsill 2008/615/ĠAI ikunu ġew implimentati mil-Liechtenstein u sakemm ikunu tlestew il-proċeduri ta’ evalwazzjoni skont il-Kapitolu 4 tal-Anness tad-Deċiżjoni tal-Kunsill 2008/616/ĠAI fir-rigward ta’ data dattiloskopika fir-rigward tal-Liechtenstein.

               Artikolu 5

               1.
                     Kull Parti tista’ tirtira minn dan il-Protokoll billi tibgħat dikjarazzjoni bil-miktub lid-depożitarju. Din id-dikjarazzjoni għandha tidħol fis-seħħ sitt xhur wara li tiġi depożitata.

               2.
                     Il-Protokoll ma għandux jibqa’ applikabbli jekk l-Unjoni Ewropea jew l-Iżvizzera kif ukoll il-Liechtenstein ikunu rtiraw minnu.

               3.
                     Dan il-Protokoll ma jibqax applikabbli fir-rigward tal-Iżvizzera jekk il-Ftehim tas-26 ta’ Ottubru 2004 ma jibqax applikabbli fir-rigward tal-Iżvizzera.

               4.
                     Dan il-Protokoll ma jibqax applikabbli fir-rigward tal-Liechtenstein jekk il-Protokoll tat-28 ta’ Frar 2008 ma jibqax applikabbli fir-rigward tal-Liechtenstein.

               5.
                     L-irtirar ta’ Parti waħda minn dan il-Protokoll jew is-sospensjoni jew il-waqfien tiegħu minn Parti waħda ma jaffettwa la l-Ftehim tas-26 ta’ Ottubru 2004 u lanqas il-Protokoll tat-28 ta’ Frar 2008.

               Artikolu 6

               Dan il-Protokoll għandu jitfassal f’test oriġinali uniku bil-lingwa Bulgara, Kroata, Ċeka, Daniża, Olandiża, Ingliża, Estona, Finlandiża, Franċiża, Ġermaniża, Griega, Ungeriża, Taljana, Latvjana, Litwana, Maltija, Pollakka, Portugiża, Rumena, Slovakka, Slovena, Spanjola u Żvediża, u kull wieħed minn dawn it-testi jkun ugwalment awtentiku.

               L-oriġinal għandu jiġi ddepożitat mad-depożitarju, li għandu jistabbilixxi kopja awtentika ċċertifikata għal kull waħda mill-Partijiet.

               Magħmul fi Brussell fi

                     (1)

                        ĠU L 53, 27.2.2008, p. 5.

                     (2)

                        ĠU L 160, 18.6.2011, p. 39.

                     (3)

                        ĠU L 180, 29.6.2013, p. 1.

                     (4)

                        ĠU L 119, 4.5.2016, p. 89.

                     (5)

                        ĠU L 210, 6.8.2008, p. 1.

                     (6)

                        ĠU L 218, 13.8.2008, p. 129.

                     (7)

                        ĠU L 210, 6.8.2008, p. 12.


               IL-KUMMISSJONI EWROPEA
            Brussell, 13.12.2018
            COM(2018) 831 final
            2018/0421(NLE)
            Proposta għal
            DEĊIŻJONI TAL-KUNSILL
            dwar l-iffirmar, f’isem l-Unjoni Ewropea, ta’ Protokoll, bejn l-Unjoni Ewropea, il-Konfederazzjoni Żvizzera u l-Prinċipat tal-Liechtenstein, għal mal-Ftehim bejn il-Komunità Ewropea u l-Konfederazzjoni Żvizzera dwar il-kriterji u l-mekkaniżmi biex ikun stabbilit l-Istat responsabbli għall-eżami ta’ talba għall-ażil ippreżentata fi Stat Membru jew fl-Iżvizzera rigward l-aċċess għall-Eurodac għall-finijiet ta’ infurzar tal-liġi

               MEMORANDUM TA’ SPJEGAZZJONI

               1.KUNTEST TAL-PROPOSTA

               •Raġunijiet u għanijiet tal-proposta

               Ir-Regolament (UE) Nru 603/2013
                  1
                li jirriformula r-Regolament Nru 2725/2000 tal-11 ta’ Diċembru 2000 dwar l-istabbiliment ta’ “Eurodac” għat-tqabbil ta’ marki tas-swaba’ għall-applikazzjoni effettiva tal-Konvenzjoni ta’ Dublin ġie adottat u daħal fis-seħħ fl-19 ta’ Lulju 2013. Ir-Regolament ilu japplika mill-20 ta’ Lulju 2015.

               Ir-Regolament (UE) Nru 603/2013 jippermetti, inter alia, li awtoritajiet li jinfurzaw il-liġi jikkonsultaw lill-Eurodac għal raġunijiet ta’ prevenzjoni, detezzjoni u investigazzjoni ta’ reati terroristiċi u reati kriminali serji oħra. Dan għandu l-għan li jippermetti li l-awtoritajiet tal-infurzar tal-liġi li jitolbu għat-tqabbil tad-data tal-marki tas-swaba’ ma’ dawk maħżuna fil-bażi tad-data ċentrali tal-EURODAC meta jkunu qed ifittxu li jistabbilixxu l-identità eżatta jew li jiksbu aktar informazzjoni dwar persuna li tkun issuspettata li wettqet terroriżmu jew reat serju.

               Fis-26 ta’ Ottubru 2004, il-Ftehim bejn il-Komunità Ewropea u l-Konfederazzjoni Żvizzera dwar il-kriterji u l-mekkaniżmi biex jiġi stabbilit l-Istat responsabbli biex jeżamina talba għall-ażil ippreżentata fi Stat Membru jew fl-Iżvizzera (minn hawn ’il quddiem: il-Ftehim tas-26 ta’ Ottubru 2004) ġie konkluż
                  2
               . Fit-28 ta’ Frar 2008, il-Protokoll bejn il-Komunità Ewropea, il-Konfederazzjoni Svizzera u l-Prinċipat tal-Liechtenstein dwar l-adeżjoni tal-Prinċipat tal-Liechtenstein mal-Ftehim bejn il-Komunità Ewropea u l-Konfederazzjoni Svizzera dwar il-kriterji u l-mekkaniżmi sabiex jiġi stabbilit l-Istat responsabbli għall-eżami ta’ talba għall-ażil ippreżentata fi Stat Membru jew fl-Iżvizzera (minn hawn ’l quddiem: il-Protokoll tat-28 ta’ Frar 2008) ġie konkluż
                  3
               .

               L-Iżvizzera u l-Liechtenstein japplikaw l-elementi tal-ażil tar-Regolament (UE) Nru 603/2013 skont il-Ftehim tas-26 ta’ Ottubru 2004 u l-Protokoll tat-28 ta’ Frar 2008. Madankollu, l-aċċess għall-infurzar tal-liġi tal-Eurodac jaqa’ barra mill-kamp ta’ applikazzjoni tal-Ftehim u l-Protokoll imsemmija.

               Id-Danimarka, l-Iżvizzera, il-Liechtenstein, in-Norveġja u l-Iżlanda, f’laqgħa li kellhom fl-14 ta’ Mejju 2014 ma’ rappreżentanti mill-Kummissjoni, ikkonfermaw l-interess tagħhom li jidħlu f’negozjati mal-Unjoni Ewropea biex jestendu d-dispożizzjonijiet tal-infurzar tal-liġi tar-Regolament (UE) Nru 603/2013 għalihom, permezz ta’ ftehim internazzjonali.

               Fl-14 ta’ Diċembru 2015 il-Kunsill awtorizza lill-Kummissjoni biex tiftaħ negozjati għal ftehim bejn l-Unjoni Ewropea, minn naħa waħda, u, inter alia, l-Iżvizzera u l-Liechtenstein, fuq in-naħa l-oħra, dwar il-modalitajiet tal-parteċipazzjoni tal-Iżvizzera u l-Liechtenstein fil-proċedura għat-tqabbil u għat-trażmissjoni tad-data għall-finijiet tal-infurzar tal-liġi kif previst fil-Kapitolu VI tar-Regolament (UE) Nru 603/2013 dwar l-istabbiliment tal-“Eurodac” għat-tqabbil ta’ marki tas-swaba’ għall-applikazzjoni effettiva tar-Regolament (UE) Nru 604/2013 li jistabbilixxi l-kriterji u l-mekkaniżmi biex ikun iddeterminat l-Istat Membru responsabbli biex jeżamina applikazzjoni għall-protezzjoni internazzjonali ddepożitata f’wieħed mill-Istati Membri minn ċittadin ta’ pajjiż terz jew persuna apolida u dwar talbiet għat-tqabbil ma’ data tal-Eurodac mill-awtoritajiet tal-infurzar tal-liġi tal-Istati Membri u mill-Europol għall-finijiet ta’ infurzar tal-liġi.

               In-negozjati ġew iffinalizzati, u tnieda Ftehim fil-forma ta’ Protokoll għal mal-Ftehim tas-26 ta’ Ottubru 2004, li jestendi l-applikazzjoni tal-Ftehim tas-26 ta’ Ottubru 2004 fl-infurzar tal-liġi.

               L-estensjoni tad-dispożizzjonijiet tal-infurzar tal-liġi tar-Regolament (UE) Nru 603/2013 għall-Iżvizzera u l-Liechtenstein tippermetti li l-awtoritajiet tal-infurzar tal-liġi tal-Iżvizzera u tal-Liechtenstein jitolbu t-tqabbil tad-data tal-marki tas-swaba’ mad-data mdaħħla minn Stati parteċipanti oħra u miżmuma fil-bażi tad-data tal-Eurodac meta jfittxu li jistabbilixxu l-identità jew li jiksbu aktar informazzjoni dwar persuna li tkun issuspettata li wettqet reat serju jew terroriżmu, jew dwar vittma. Min-naħa l-oħra, din tippermetti li l-awtoritajiet tal-infurzar tal-liġi tal-Istati parteċipanti l-oħra kollha, kemm jekk Stati Membri oħra tal-UE kif ukoll jekk Pajjiżi Assoċjati, jitolbu t-tqabbil tad-data tal-marki tas-swaba’ mad-data mdaħħla mill-Iżvizzera u l-Liechtenstein u maħżuna fil-bażi tad-data tal-Eurodac, għall-istess finijiet.

               L-objettiv ta’ dan il-Protokoll huwa li jistabbilixxi drittijiet u obbligi legalment vinkolanti biex tiġi żgurata l-parteċipazzjoni effettiva tal-Iżvizzera u l-Liechtenstein fl-elementi tal-infurzar tal-liġi tar-Regolament (UE) Nru 603/2013. Il-Protokoll jistabbilixxi li l-Istati parteċipanti kollha, kemm jekk Stati Membri oħra tal-UE, Pajjiżi Assoċjati, jew l-Iżvizzera u l-Liechtenstein, b’aċċess għall-Eurodac, jista’ jkollhom ukoll aċċess għad-data ta’ xulxin għal skopijiet ta’ infurzar tal-liġi.

               •Konsistenza mad-dispożizzjonijiet eżistenti fil-qasam ta’ politika

               Il-proposta hija konsistenti mal-politiki tal-UE li jirrigwardaw l-aċċess għall-bażi tad-data tal-Eurodac

               •Konsistenza ma’ politiki oħra tal-Unjoni

               Il-proposta hija konsistenti mal-politiki tal-UE fil-qasam tal-libertà, is-sigurtà u l-ġustizzja.

               2.BAŻI ĠURIDIKA, SUSSIDJARJETÀ U PROPORZJONALITÀ

               •Bażi ġuridika

               Il-bażi ġuridika għal din il-proposta, għal Deċiżjoni tal-Kunsill hija l-Artikolu 87(2)(a), l-Artikolu 88(2)(a) tat-Trattat dwar il-Funzjonament tal-Unjoni Ewropea (TFUE), flimkien mal-Artikolu 218(5) tat-TFUE.

               •Sussidjarjetà (għal kompetenza mhux esklużiva)

               Il-Ftehim tas-26 ta’ Ottubru 2004 huwa ftehim internazzjonali eżistenti konkluż mill-UE u mill-Iżvizzera. Skont il-prinċipju tas-sussidjarjetà stabbilit fl-Artikolu 5 tat-TUE, l-objettivi tal-Protokoll ta’ dan il-Ftehim jistgħu jinkisbu biss permezz ta’ proposta mill-Kummissjoni fil-livell ta’ UE.

               •Proporzjonalità

                  Sabiex l-Iżvizzera u l-Liechtenstein ikunu jistgħu jipparteċipaw f’aspetti relatati mal-infurzar tal-liġi tal-Eurodac, huwa meħtieġ l-involviment tal-UE sabiex tiġi appoġata u msaħħa l-kooperazzjoni tal-pulizija bejn l-awtoritajiet kompetenti tal-Istati Membri u dawk tal-Iżvizzera u tal-Liechtenstein għal raġunijiet ta’ prevenzjoni, detezzjoni u investigazzjoni ta’ reati terroristiċi u reati kriminali serji oħra. Il-proposta tikkonforma mal-prinċipju ta’ proporzjonalità għaliex ma tmurx lil hinn minn dak li huwa meħtieġ sabiex l-Iżvizzera u l-Liechtenstein jilħqu l-objettivi ta’ parteċipazzjoni effettiva fl-elementi tal-infurzar tal-liġi tar-Regolament Eurodac (UE) Nru 603/2013.

               •Għażla tal-istrument

               Skont l-Artikolu 218(5) TFUE, tenħtieġ Deċiżjoni tal-Kunsill li tawtorizza l-iffirmar tal-Ftehim

               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

               •Konsultazzjonijiet mal-partijiet ikkonċernati

                  Il-Kunsill (il-Grupp ta’ Ħidma dwar l-Ażil) ġie kkonsultat dwar il-kontenut u l-progress tan-negozjati. Il-Parlament Ewropew (il-Kumitat LIBE) ġie infurmat.

               4.ELEMENTI OĦRAJN

               •Spjegazzjoni fid-dettall tad-dispożizzjonijiet speċifiċi tal-proposta

                  Il-proposta tipprevedi deċiżjoni li tawtorizza l-iffirmar tal-Protokoll bejn l-UE u l-Iżvizzera u l-Liechtenstein f’isem l-Unjoni Ewropea. It-TFUE jipprevedi li l-Kunsill jadotta proposta tal-Kummissjoni għal deċiżjoni li tawtorizza l-iffirmar u l-konklużjoni ta’ ftehim internazzjonali.

                  Il-Protokoll jistabbilixxi l-applikazzjoni tar-Regolament (UE) Nru 603/2013 għall-Iżvizzera u l-Liechtenstein dwar l-aċċess għall-Eurodac għall-finijiet ta’ infurzar tal-liġi. Għaldaqstant jippermetti li l-awtoritajiet tal-infurzar tal-liġi maħtura tal-Istati parteċipanti l-oħra u tal-Europol jitolbu t-tqabbil tad-data tal-marki tas-swaba’ mad-data trażmessa lis-Sistema Ċentrali tal-Eurodac mill-Iżvizzera u l-Liechtenstein. Jippermetti wkoll li l-awtoritajiet tal-infurzar tal-liġi maħtura tal-Iżvizzera u tal-Liechtenstein jitolbu t-tqabbil tad-data tal-marki tas-swaba’ mad-data trażmessa lis-Sistema Ċentrali tal-Eurodac mill-Istati parteċipanti l-oħra.

                  Il-Protokoll jiggarantixxi li l-livell attwali tal-UE ta’ protezzjoni tad-data personali jkun applikabbli għall-ipproċessar ta’ data personali skont il-Protokoll mill-awtoritajiet tal-Iżvizzera u l-Liechtenstein u tal-Istati Membri. Tali proċessar tad-data personali jenħtieġ li jkun suġġett għal standard ta’ protezzjoni ta’ data personali skont il-liġi nazzjonali tagħhom li tkun konformi mad-Direttiva (UE) 2016/680 tal-Parlament Ewropew u tal-Kunsill tas-27 ta’ April 2016 dwar il-protezzjoni ta’ persuni fiżiċi fir-rigward tal-ipproċessar ta’ data personali mill-awtoritajiet kompetenti għall-finijiet tal-prevenzjoni, l-investigazzjoni, is-sejbien jew il-prosekuzzjoni ta’ reati kriminali jew l-eżekuzzjoni ta’ pieni kriminali, u dwar il-moviment liberu ta’ tali data, u li tħassar id-Deċiżjoni Qafas tal-Kunsill 2008/977/ĠAI.

                  Il-Protokoll jistabbilixxi l-kundizzjonijiet tal-aċċess għall-Eurodac mill-Iżvizzera u l-Liechtenstein għall-finijiet ta’ infurzar tal-liġi permezz tal-implimentazzjoni legali u teknika preċedenti tad-Deċiżjoni 2008/615/ĠAI fir-rigward ta’ data dattiloskopika.

                  Il-Protokoll jipprevedi li l-mekkaniżmi rigward l-emendi previsti fil-Ftehim tas-26 ta’ Ottubru 2004 jenħtieġ li japplikaw għall-emendi kollha rigward l-aċċess għall-Eurodac għall-finijiet ta’ infurzar tal-liġi.

               2018/0421 (NLE)

               Proposta għal

               DEĊIŻJONI TAL-KUNSILL

               dwar l-iffirmar, f’isem l-Unjoni Ewropea, ta’ Protokoll, bejn l-Unjoni Ewropea, il-Konfederazzjoni Żvizzera u l-Prinċipat tal-Liechtenstein, għal mal-Ftehim bejn il-Komunità Ewropea u l-Konfederazzjoni Żvizzera dwar il-kriterji u l-mekkaniżmi biex ikun stabbilit l-Istat responsabbli għall-eżami ta’ talba għall-ażil ippreżentata fi Stat Membru jew fl-Iżvizzera rigward l-aċċess għall-Eurodac għall-finijiet ta’ infurzar tal-liġi

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 87(2)(a), l-Artikolu 88(2)(a) u l-Artikolu 218(5) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Fl-14 ta’ Diċembru 2015, il-Kunsill awtorizza lill-Kummissjoni biex tibda negozjati mal-Iżvizzera u l-Liechtenstein dwar il-modalitajiet tal-parteċipazzjoni mill-Iżvizzera u mill-Liechtenstein fil-proċedura għat-tqabbil u t-trasmissjoni tad-data għall-finijiet ta’ infurzar tal-liġi kif previst fil-Kapitolu VI tar-Regolament (UE) Nru 603/2013 tal-Parlament Ewropew u tal-Kunsill
                  4
               .

               (2)In-negozjati ġew konklużi u l-Protokoll għal mal-Ftehim tas-26 ta’ Ottubru 2004 bejn il-Komunità Ewropea u l-Konfederazzjoni Żvizzera, dwar il-kriterji u l-mekkaniżmi biex jiġi stabbilit l-Istat responsabbli biex jeżamina talba għall-ażil ippreżentata fi Stat Membru jew fl-Iżvizzera, tnieda fit-22 ta’ Novembru 2017.

               (3)Dan il-Protokoll jenħtieġ li jiġi ffirmat f’isem l-Unjoni Ewropea, suġġett għall-konklużjoni tiegħu f’data aktar tard.

               (4)F’konformità mal-Artikolu 3 tal-Protokoll dwar il-Pożizzjoni tar-Renju Unit u l-Irlanda fir-rigward tal-Ispazju ta’ Libertà, Sigurtà u Ġustizzja anness mat-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea, dawn l-Istati Membri nnotifikaw ix-xewqa tagħhom li jieħdu sehem fl-adozzjoni u l-applikazzjoni ta’ din id-Deċiżjoni.

               (5)F’konformità mal-Artikoli 1 u 2 tal-Protokoll Nru 22 dwar il-pożizzjoni tad-Danimarka, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, id-Danimarka mhijiex qiegħda tieħu sehem fl-adozzjoni ta’ din id-Deċiżjoni u mhijiex marbuta biha jew soġġetta għall-applikazzjoni tagħha,

               ADOTTA DIN ID-DEĊIŻJONI:

               Artikolu 1

               L-iffirmar tal-Protokoll bejn l-Unjoni Ewropea, il-Konfederazzjoni Żvizzera u l-Prinċipat tal-Liechtenstein, għal mal-Ftehim bejn il-Komunità Ewropea u l-Konfederazzjoni Żvizzera dwar il-kriterji u l-mekkaniżmi biex ikun stabbilit l-Istat responsabbli għall-eżami ta’ talba għall-ażil ippreżentata fi Stat Membru jew fl-Iżvizzera rigward l-aċċess għall-Eurodac għall-finijiet ta’ infurzar tal-liġi, huwa b’dan approvat f’isem l-Unjoni Ewropea, suġġett għall-konklużjoni tal-imsemmi Protokoll.

               Artikolu 2

               Is-Segretarjat Ġenerali tal-Kunsill għandu jistabbilixxi l-istrument tas-setgħat sħaħ għall-iffirmar tal-Protokoll, suġġett għall-konklużjoni tiegħu, għall-persuna indikata / persuni indikati min-negozjatur tal-Protokoll.

               Artikolu 3

               Din id-Deċiżjoni għandha tidħol fis-seħħ l-għada tal-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.

               Magħmul fi Brussell,

                     Għall-Kunsill

                     Il-President

                     (1)

                        Ir-Regolament (UE) Nru 603/2013 tal-Parlament Ewropew u tal-Kunsill tas-26 ta’ Ġunju 2013 dwar l-istabbiliment tal-“Eurodac” għat-tqabbil ta’ marki tas-swaba’ għall-applikazzjoni effettiva tar-Regolament (UE) Nru 604/2013 li jistabbilixxi l-kriterji u l-mekkaniżmi biex ikun iddeterminat l-Istat Membru responsabbli biex jeżamina applikazzjoni għall-protezzjoni internazzjonali ddepożitata f’wieħed mill-Istati Membri minn ċittadin ta’ pajjiż terz jew persuna apolida u dwar talbiet għat-tqabbil ma’ data tal-Eurodac mill-awtoritajiet tal-infurzar tal-liġi tal-Istati Membri u mill-Europol għall-finijiet ta’ infurzar tal-liġi, u li jemenda r-Regolament (UE) Nru 1077/2011 li jistabbilixxi Aġenzija Ewropea għat-tmexxija operattiva tas-sistemi tal-IT fuq skala kbira fl-ispazju ta’ libertà, sigurtà u ġustizzja (riformulazzjoni) (ĠU L 180, 29.6.2013, p. 1).

                     (2)

                        ĠU L 53, 27.2.2008, p. 5.

                     (3)

                        ĠU L 160, 18.6.2011, p. 39.

                     (4)

                        Ir-Regolament (UE) Nru 603/2013 dwar l-istabbiliment tal-“Eurodac” għat-tqabbil ta’ marki tas-swaba’ għall-applikazzjoni effettiva tar-Regolament (UE) Nru 604/2013 li jistabbilixxi l-kriterji u l-mekkaniżmi biex ikun iddeterminat l-Istat Membru responsabbli biex jeżamina applikazzjoni għall-protezzjoni internazzjonali ddepożitata għand wieħed mill-Istati Membri minn ċittadin ta’ pajjiż terz jew persuna apolida u dwar talbiet għat-tqabbil ma’ data tal-Eurodac mill-awtoritajiet tal-infurzar tal-liġi tal-Istati Membri u mill-Europol għall-finijiet ta’ infurzar tal-liġi (ĠU L 180, 29.6.2013, p. 1).


               IL-KUMMISSJONI EWROPEA
            Brussell, 31.1.2019
            COM(2019) 31 final
            2019/0021(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tiġi adottata, f'isem l-Unjoni Ewropea,fil-Kumitat Konġunt taż-ŻEE dwar emenda għall-Anness II(Regolamenti tekniċi, standards, ittestjar u ċertifikazzjoni) u għall-Anness XI (Komunikazzjoni elettronika, servizzi awdjoviżivi u soċjetà tal-informatika) tal-Ftehim ŻEE
            (Test b’rilevanza għaż-ŻEE)

               MEMORANDUM TA’ SPJEGAZZJONI

               1.KUNTEST TAL-PROPOSTA

               •Raġunijiet u għanijiet tal-proposta

               L-abbozz ta’ Deċiżjoni tal-Kumitat Konġunt taż-ŻEE (mehmuż mal-proposta ta’ Deċiżjoni tal-Kunsill) għandu l-għan li jemenda l-Anness II (Regolamenti tekniċi, standards, ittestjar u ċertifikazzjoni) u l-Anness XI (Komunikazzjoni elettronika, servizzi awdjoviżivi u soċjetà tal-informatika) tal-Ftehim ŻEE sabiex jinkorpora d-Direttiva (UE) 2015/1535 tal-Parlament Ewropew u tal-Kunsill tad-9 ta’ Settembru 2015 li tistabbilixxi proċedura għall-għoti ta' informazzjoni fil-qasam tar-regolamenti tekniċi u tar-regoli dwar is-servizzi tas-Soċjetà tal-Informatika
                  1
               .

               •Konsistenza mad-dispożizzjonijiet ta’ politika eżistenti fil-qasam ta’ politika

               L-abbozz mehmuż tad-Deċiżjoni tal-Kumitat Konġunt jestendi l-politika tal-UE diġà eżistenti għall-Istati taż-ŻEE-EFTA (in-Norveġja, l-Iżlanda, u l-Liechtenstein).

               •Konsistenza ma’ politiki oħra tal-Unjoni

               L-estensjoni tal-acquis tal-UE għall-Istati taż-ŻEE-EFTA, permezz tal-inkorporazzjoni tagħhom fil-Ftehim ŻEE titwettaq f’konformità mal-għanijiet u l-prinċipji ta’ dan il-Ftehim li jimmiraw lejn l-istabbiliment ta’ Żona Ekonomika Ewropea dinamika u omoġena, ibbażata fuq regoli komuni u kundizzjonijiet ugwali ta’ kompetizzjoni.

               2.BAŻI ĠURIDIKA, SUSSIDJARJETÀ U PROPORZJONALITÀ

               •Bażi ġuridika

               Il-leġiżlazzjoni li għandha tiġi inkorporata fil-Ftehim ŻEE hija bbażata fuq l-Artikoli 114, 337 u 43 tat-Trattat dwar il-Funzjonament tal-Unjoni Ewropea.

               L-Artikolu 1(3) tar-Regolament tal-Kunsill (KE) Nru 2894/94
                  2
                dwar l-arranġamenti għall-implimentazzjoni tal-Ftehim ŻEE jipprevedi li l-Kunsill jistabbilixxi l-pożizzjoni li trid tiġi adottata f’isem l-Unjoni fir-rigward ta’ Deċiżjonijiet bħal dawn, wara proposta mill-Kummissjoni.

               Il-Kummissjoni, f’kooperazzjoni mas-SEAE, tippreżenta l-abbozz ta’ Deċiżjoni tal-Kumitat Konġunt taż-ŻEE għall-adozzjoni mill-Kunsill bħala l-pożizzjoni tal-Unjoni. Il-Kummissjoni tittama li tkun fil-qagħda li tippreżentah fil-Kumitat Konġunt taż-ŻEE kemm jista’ jkun malajr.

               •Sussidjarjetà (għall-kompetenza mhux esklużiva)

               Il-proposta hija konformi mal-prinċipju tas-sussidjarjetà għar-raġuni li ġejja.

               L-objettiv ta’ din il-proposta, jiġifieri li tiġi żgurata l-omoġeneità tas-Suq Intern, ma jistax jinkiseb b’mod suffiċjenti mill-Istati Membri u jista' għalhekk, minħabba l-effetti, jintlaħaq aħjar fil-livell tal-Unjoni.

               Il-proċess tal-inkorporazzjoni tal-acquis tal-UE fil-Ftehim ŻEE jitwettaq f’konformità mar-Regolament tal-Kunsill (KE) Nru 2894/94 tat-28 ta’ Novembru 1994 dwar l-arranġamenti għall-implimentazzjoni tal-Ftehim dwar iż-Żona Ekonomika Ewropea li jikkonferma l-approċċ li ttieħed.

               •Proporzjonalità

               Skont il-prinċipju tal-proporzjonalità, din il-proposta ma tmurx lil hinn minn dak li hu meħtieġ biex jintlaħaq l-objettiv tagħha.

               •Għażla tal-istrument

               F’konformità mal-Artikolu 98 tal-Ftehim ŻEE, l-istrument magħżul huwa d-Deċiżjoni tal-Kumitat Konġunt taż-ŻEE. Il-Kumitat Konġunt taż-ŻEE għandu jiżgura l-implimentazzjoni u l-operat effettivi tal-Ftehim ŻEE. Għal dan l-għan, għandu jieħu deċiżjonijiet fil-każijiet previsti fil-Ftehim ŻEE.

               3.RIŻULTATI TAL-EVALWAZZJONIJIET EX-POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

               •Ġbir u użu tal-kompetenzi

               Mhux applikabbli

               •Valutazzjoni tal-impatt

               Mhux applikabbli

               4.IMPLIKAZZJONIJIET GĦALL-BAĠIT

               Ma hija mistennija l-ebda implikazzjoni għall-baġit minħabba l-inkorporazzjoni tad-Direttiva (UE) 2015/1535 fil-Ftehim ŻEE.

               5.ELEMENTI OĦRA

               L-adattamenti ewlenin mitluba min-naħa tal-EFTA

               Il-ġustifikazzjoni u s-soluzzjoni proposta:

               Definizzjoni ta’ “speċifikazzjoni teknika”, l-Artikolu 1(1)(c), l-adattament (a)

               L-adattament jiżgura li s-sentenza “prodotti agrikoli kif imsemmija fi (…) l-Artikolu 38(1) ta’ (…) TFUE” ma tibqax tapplika bħala parti mid-definizzjoni ta’ “speċifikazzjoni teknika”, fuq il-bażi li l-Artikolu 38(1) TFUE jirreferi għall-PAK u l-PKS tal-UE, li t-tnejn huma strumenti li ma jaqgħux fil-kamp ta’ applikazzjoni tal-Ftehim ŻEE. Diġà japplika adattament identiku taħt il-Ftehim ŻEE.

               Talbiet għal informazzjoni ulterjuri, l-Artikolu 5(1), l-adattament (c)

               Ġie inkluż adattament biex ikun żgurat li jkun hemm biżżejjed skambju ta’ informazzjoni bejn il-pilastru tal-UE u l-pilastru tal-EFTA. Ta’ min jinnota li adattament simili diġà huwa applikabbli taħt il-Ftehim ŻEE.

               Ċirkolazzjoni tal-kummenti, l-Artikolu 5(2), l-adattament (d)

               L-adattament jiċċara kif il-kummenti għat-tfassil tar-regolamenti tekniċi għandhom ikunu kkomunikati bejn il-pilastru tal-UE u l-pilastru tal-EFTA. Ta’ min jinnota li adattament identiku diġà huwa applikabbli taħt il-Ftehim ŻEE.

               Opinjonijiet dettaljati, l-Artikolu 6(1), (2) u (7), l-adattament (e)

               Għall-fini ta’ ċarezza, dan l-adattament jiżgura li l-opinjonijiet dettaljati jistgħu jinħarġu biss fil-pilastru tal-EFTA, jiġifieri li l-opinjonijiet dettaljati ma jistgħux jintbagħtu minn Stat tal-EFTA lil Stat Membru tal-UE jew viċi versa.

               Nonapplikazzjoni tal-Artikolu 6(3) sa (6), l-adattament (f)

               Id-dispożizzjonijiet li jinsabu fl-Artikolu 6(3) sa (6) jipprevedu perjodu estiż ta’ status quo f’sitwazzjonijiet li fihom l-istituzzjonijiet tal-UE jkunu qed iqisu li jilleġiżlaw f’qasam kopert minn regolamentazzjoni teknika nazzjonali u abbozzata. Dawn id-dispożizzjonijiet jaqgħu lil hinn mill-kamp ta’ applikazzjoni tal-Ftehim ŻEE.

               2019/0021 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tiġi adottata, f'isem l-Unjoni Ewropea,
                  fil-Kumitat Konġunt taż-ŻEE dwar emenda għall-Anness II
                  (Regolamenti tekniċi, standards, ittestjar u ċertifikazzjoni) u għall-Anness XI (Komunikazzjoni elettronika, servizzi awdjoviżivi u soċjetà tal-informatika) tal-Ftehim ŻEE

               (Test b’rilevanza għaż-ŻEE)

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikulari l-Artikoli 114, 337 u 43 flimkien mal-Artikolu 218(9) tiegħu,

               Wara li kkunsidra r-Regolament tal-Kunsill (KE) Nru 2894/94 tat-28 ta' Novembru 1994 dwar l-arranġamenti għall-implimentazzjoni tal-Ftehim dwar iż-Żona Ekonomika Ewropea
                  3
               , u b'mod partikulari l-Artikolu 1(3) tiegħu,

               Wara li kkunsidra l-proposta mill-Kummissjoni Ewropea,

               Billi:

               (1)Il-Ftehim dwar iż-Żona Ekonomika Ewropea
                  4
                (“il-Ftehim ŻEE”) daħal fis-seħħ fl-1 ta' Jannar 1994.

               (2)Skont l-Artikolu 98 tal-Ftehim ŻEE, il-Kumitat Konġunt taż-ŻEE jista’ jiddeċiedi li jemenda, fost affarijiet oħra, l-Anness II (Regolamenti tekniċi, standards, ittestjar u ċertifikazzjoni) u l-Anness XI (Komunikazzjoni elettronika, servizzi awdjoviżivi u soċjetà tal-informatika) tal-Ftehim ŻEE.

               (3)Id-Direttiva (UE) 2015/1535 tal-Parlament Ewropew u tal-Kunsill
                  5
                tiġi inkorporata fil-Ftehim ŻEE.

               (4)Għaldaqstant, jenħtieġ li l-Anness II (Regolamenti tekniċi, standards, ittestjar u ċertifikazzjoni) u l-Anness XI (Komunikazzjoni elettronika, servizzi awdjoviżivi u soċjetà tal-informatika) tal-Ftehim ŻEE jiġu emendati skont dan.

               (5)Għaldaqstant, jenħtieġ li l-pożizzjoni tal-Unjoni fil-Kumitat Konġunt taż-ŻEE tkun ibbażata fuq l-abbozz ta' deċiżjoni mehmuż,

               ADOTTA DIN ID-DEĊIŻJONI:

               Artikolu 1

               Il-pożizzjoni li trid tiġi adottata, f'isem l-Unjoni, fil-Kumitat Konġunt taż-ŻEE dwar l-emendi proposti għall-Anness II (Regolamenti Tekniċi, standards, ittestjar u ċertifikazzjoni) u l-Anness XI (Komunikazzjoni elettronika, servizzi awdjoviżivi u soċjetà tal-informatika) tal-Ftehim dwar iż-ŻEE, għandha tkun ibbażata fuq l-abbozz ta’ Deċiżjoni tal-Kumitat Konġunt taż-ŻEE mehmuż ma’ din id-Deċiżjoni.

               Artikolu 2

               Din id-Deċiżjoni għandha tidħol fis-seħħ fil-jum tal-adozzjoni tagħha.

               Magħmul fi Brussell,

                     Għall-Kunsill

                     Il-President

                     (1)

                        ĠU L 241, 17.9.2015, p. 1-15.

                     (2)

                        ĠU L 305, 30.11.1994, p. 6–8.

                     (3)

                        ĠU L 305, 30.11.1994, p. 6.

                     (4)

                        ĠU L 1, 3.1.1994, p. 3.

                     (5)

                        Id-Direttiva (UE) 2015/1535 tal-Parlament Ewropew u tal-Kunsill tad-9 ta’ Settembru 2015 li tistabbilixxi proċedura għall-għoti ta’ informazzjoni fil-qasam tar-regolamenti tekniċi u tar-regoli dwar is-servizzi tas-Soċjetà tal-Informatika, (ĠU L 241, 17.9.2015, p. 1–15).

    ---documentbreak---

               IL-KUMMISSJONI EWROPEA
            Brussell, 31.1.2019
            COM(2019) 31 final
            ANNESS
            ta' [...]
            Proposta għal Deċiżjoni tal-Kunsill
            dwar il-pożizzjoni li għandha tiġi adottata, f'isem l-Unjoni Ewropea, fil-Kumitat Konġunt taż-ŻEE dwar emenda għall-Anness II (Regolament tekniċi, standards, ittestjar u ċertifikazzjoni) u għall-Anness XI (Komunikazzjoni elettronika, servizzi awdjoviżivi u soċjetà tal-informatika) tal-Ftehim ŻEE

               ANNESS

               DEĊIŻJONI TAL-KUMITAT KONĠUNT TAŻ-ŻEE

               Nru

               ta’

               li temenda l-Anness II (Regolamenti tekniċi, standards, ittestjar u ċertifikazzjoni) u l-Anness XI (Komunikazzjoni elettronika, servizzi awdjoviżivi u soċjetà tal-informatika) tal-Ftehim ŻEE

               IL-KUMITAT KONĠUNT TAŻ-ŻEE,

               Wara li kkunsidra l-Ftehim dwar iż-Żona Ekonomika Ewropea (“il-Ftehim ŻEE”), u b’mod partikulari l-Artikolu 98 tiegħu,

               Billi:

               (1)Id-Direttiva (UE) 2015/1535 tal-Parlament Ewropew u tal-Kunsill tad-9 ta’ Settembru 2015 li tistabbilixxi proċedura għall-għoti ta’ informazzjoni fil-qasam tar-regolamenti tekniċi u tar-regoli dwar is-servizzi tas-Soċjetà tal-Informatika
                  1
                trid tiġi inkorporata fil-Ftehim ŻEE.

               (2)Id-Direttiva (UE) 2015/1535 tħassar id-Direttiva 98/34/KE tal-Parlament Ewropew u tal-Kunsill
                  2
               , kif emendata bid-Direttiva 98/48/KE tal-Parlament u tal-Kunsill
                  3
               , li hija inkorporata fil-Ftehim ŻEE u li konsegwentement trid titħassar skont il-Ftehim ŻEE.

               (3)Filwaqt li l-Istati tal-EFTA jistgħu joħorġu kummenti u opinjonijiet dettaljati fir-rigward ta’ regolament tekniku abbozzat innotifikat minn Stati oħra tal-EFTA, dawn jistgħu jippreżentaw biss kummenti fir-rigward ta’ regolament tekniku abbozzat innotifikat mill-Istati Membri tal-Unjoni u viċi versa.

               (4)Għaldaqstant, jenħtieġ li l-Annessi II u XI tal-Ftehim ŻEE jiġu emendati skont dan,

               ADOTTA DIN ID-DEĊIŻJONI:

               Artikolu 1

               It-test tal-punt 1 (id-Direttiva 98/34/KE tal-Parlament Ewropew u tal-Kunsill) tal-Kapitolu XIX tal-Anness II tal-Ftehim ŻEE huwa sostitwit b’dan li ġej:

               “32015 L 1535: Id-Direttiva (UE) 2015/1535 tal-Parlament Ewropew u tal-Kunsill tad-9 ta’ Settembru 2015 li tistabbilixxi proċedura għall-għoti ta’ informazzjoni fil-qasam tar-regolamenti tekniċi u tar-regoli dwar is-servizzi tas-Soċjetà tal-Informatika (ĠU L 241, 17.9.2015, p. 1).

               Għall-finijiet ta’ dan il-Ftehim, id-dispożizzjonijiet tad-Direttiva għandhom jinqraw bl-adattamenti li ġejjin:

               (a)It-tieni subparagrafu tal-Artikolu 1(1)(c) għandu jiġi sostitwit b’dan li ġej:

               “It-terminu ‘speċifikazzjoni teknika’ jkopri wkoll il-proċessi u l-metodi ta’ produzzjoni użati fir-rigward ta’ prodotti maħsubin għall-konsum mill-bniedem u mill-annimali, u fi prodotti mediċinali kif definiti fl-Artikolu 1 tad-Direttiva 2001/83/KE (kif inkorporata fil-punt 15 q tal-Kapitolu XIII tal-Anness II tal-Ftehim bid-Deċiżjoni tal-Kumitat Konġunt taż-ŻEE Nru 82/2002 tal-25 ta’ Ġunju 2002
                  4
               ) kif ukoll proċessi u metodi ta’ produzzjoni relatati ma’ prodotti oħra, meta dawn ikollhom effett fuq il-karatteristiċi tagħhom.”;

               (b)Dan li ġej għandu jiżdied fl-ewwel subparagrafu tal-Artikolu 5(1):

               “Test sħiħ tal-abbozz tar-regolament tekniku nnotifikat għandu jkun disponibbli bil-lingwa oriġinali kif ukoll bi traduzzjoni kompluta f’waħda mil-lingwi uffiċjali tal-Unjoni.”;

               (c)Is-subparagrafu li ġej għandu jiżdied mal-Artikolu 5(1):

               “Il-Kummissjoni f’isem l-Unjoni, minn naħa, u l-Awtorità ta’ Sorveljanza tal-EFTA jew l-Istati tal-EFTA permezz tal-Awtorità ta’ Sorveljanza tal-EFTA, min-naħa l-oħra, jistgħu jitolbu għal informazzjoni ulterjuri dwar abbozz ta’ regolament tekniku nnotifikat.”;

               (d)Is-subparagrafu li ġej għandu jiżdied mal-Artikolu 5(2):

               “Il-kummenti tal-Istati tal-EFTA għandhom jintbagħtu mill-Awtorità ta' Sorveljanza tal-EFTA lill-Kummissjoni fil-forma ta' komunikazzjoni waħda koordinata u l-kummenti tal-Unjoni għandhom jintbagħtu mill-Kumissjoni lill-Awtorità ta' Sorveljanza tal-EFTA.”;

               (e)It-termini “Stat Membru” u “Kummissjoni” fl-Artikolu 6(1), (2) u (7) għandhom jiġu sostitwiti rispettivament bit-termini “Stat tal-EFTA” u “Awtorità ta’ Sorveljanza tal-EFTA”.

               (f)L-Artikoli 6(3), (4), (5) u (6) ma għandhomx japplikaw.”

               Artikolu 2

               It-test tal-punt 5i (id-Direttiva 98/34/KE tal-Parlament Ewropew u tal-Kunsill) tal-Anness XI tal-Ftehim ŻEE jiġi sostitwit b'dan li ġej:

               “32015 L 1535: Id-Direttiva (UE) 2015/1535 tal-Parlament Ewropew u tal-Kunsill tad-9 ta’ Settembru 2015 li tistabbilixxi proċedura għall-għoti ta’ informazzjoni fil-qasam tar-regolamenti tekniċi u tar-regoli dwar is-servizzi tas-Soċjetà tal-Informatika (ĠU L 241, 17.9.2015, p. 1).

               Għall-finijiet ta’ dan il-Ftehim, id-dispożizzjonijiet tad-Direttiva għandhom jinqraw bl-adattamenti li ġejjin:

               (a)It-tieni subparagrafu tal-Artikolu 1(1)(c) għandu jiġi sostitwit b’dan li ġej:

                     5
                  “It-terminu ‘speċifikazzjoni teknika’ jkopri wkoll il-proċessi u l-metodi ta’ produzzjoni użati fir-rigward ta’ prodotti maħsubin għall-konsum mill-bniedem u mill-annimali, u fi prodotti mediċinali kif definiti fl-Artikolu 1 tad-Direttiva 2001/83/KE (kif inkorporata fil-punt 15 q tal-Kapitolu XIII tal-Anness II tal-Ftehim bid-Deċiżjoni tal-Kumitat Konġunt taż-ŻEE Nru 82/2002 tal-25 ta’ Ġunju 2002) kif ukoll proċessi u metodi ta’ produzzjoni relatati ma’ prodotti oħra, meta dawn ikollhom effett fuq il-karatteristiċi tagħhom.”;

               (b)Dan li ġej għandu jiżdied fl-ewwel subparagrafu tal-Artikolu 5(1):

               “Test sħiħ tal-abbozz tar-regolament tekniku nnotifikat għandu jkun disponibbli bil-lingwa oriġinali kif ukoll bi traduzzjoni kompluta f’waħda mil-lingwi uffiċjali tal-Unjoni.”;

               (c)Is-subparagrafu li ġej għandu jiżdied mal-Artikolu 5(1):

               “Il-Kummissjoni f’isem l-Unjoni, minn naħa, u l-Awtorità ta’ Sorveljanza tal-EFTA jew l-Istati tal-EFTA permezz tal-Awtorità ta’ Sorveljanza tal-EFTA, min-naħa l-oħra, jistgħu jitolbu għal informazzjoni ulterjuri dwar abbozz ta’ regolament tekniku nnotifikat.”;

               (d)Is-subparagrafu li ġej għandu jiżdied mal-Artikolu 5(2):

               “Il-kummenti tal-Istati tal-EFTA għandhom jintbagħtu mill-Awtorità ta' Sorveljanza tal-EFTA lill-Kummissjoni fil-forma ta' komunikazzjoni waħda koordinata u l-kummenti tal-Unjoni għandhom jintbagħtu mill-Kumissjoni lill-Awtorità ta' Sorveljanza tal-EFTA.”;

               (e)It-termini “Stat Membru” u “Kummissjoni” fl-Artikolu 6(1), (2) u (7) għandhom jiġu sostitwiti rispettivament bit-termini “Stat tal-EFTA” u “Awtorità ta’ Sorveljanza tal-EFTA”.

               (f)L-Artikoli 6(3), (4), (5) u (6) ma għandhomx japplikaw.”

               Artikolu 3

               It-testi tad-Direttiva (UE) 2015/1535 bil-lingwa Iżlandiża u b'dik Norveġiża, li ser jiġu ppubblikati fis-Suppliment taż-ŻEE ta’ Il-Ġurnal Uffiċjali tal-Unjoni Ewropea, għandhom ikunu awtentiċi.

               Artikolu 4

               Din id-Deċiżjoni għandha tidħol fis-seħħ fi […], dment li jkunu saru n-notifiki kollha skont l-Artikolu 103(1) tal-Ftehim ŻEE
                  6, O*.

               Artikolu 5

               Din id-Deċiżjoni għandha tiġi ppubblikata fit-Taqsima ŻEE u fis-Suppliment taż-ŻEE ta’ Il-Ġurnal Uffiċjali tal-Unjoni Ewropea.

               Magħmul fi Brussell, […].

                  Għall-Kumitat Konġunt taż-ŻEE

                  Il-President

                  […]

                  Is-Segretarji

                  Tal-Kumitat Konġunt taż-ŻEE

                  […]

                     (1)

                        ĠU L 241, 17.9.2015, p. 1.

                     (2)

                        ĠU L 204, 21.7.1998, p. 37.

                     (3)

                        ĠU L 217, 5.8.1998, p.18.

                     (4)

                        ĠU C 266, 3.1.2002, p. 32 u s-Suppliment ŻEE Nru 49, 3.10.2002, p. 22.

                     (5)

                        ĠU C 266, 3.1.2002, p. 32 u s-Suppliment ŻEE Nru 49, 3.10.2002, p. 22.

                     (6)
                  , O*
                        [Ma hemm indikat l-ebda rekwiżit kostituzzjonali.] [Hemm indikati rekwiżiti kostituzzjonali.]


               IL-KUMMISSJONI EWROPEA
            Brussell, 10.4.2019
            COM(2019) 184 final
            2019/0094(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li trid tittieħed f’isem l-Unjoni Ewropea fil-qafas tal-Konvenzjoni dwar il-Konservazzjoni tas-Salamun fl-Oċean Atlantiku tat-Tramuntana b’rabta mal-applikazzjoni tar-Renju Unit biex jissieħeb f’dik il-Konvenzjoni

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna d-Deċiżjoni li tistabbilixxi l-pożizzjoni li trid tittieħed f’isem l-Unjoni Ewropea fil-korp stabbilit bil-Konvenzjoni dwar il-Konservazzjoni tas-Salamun fl-Oċean Atlantiku tat-Tramuntana (minn hawn ’il quddiem imsejħa “l-Konvenzjoni tan-NASCO”) b’rabta mas-sħubija tar-Renju Unit tal-Gran Brittanja u l-Irlanda ta’ Fuq (minn hawn ’il quddiem imsejjaħ “ir-Renju Unit”) f’dik il-Konvenzjoni.

               2.Kuntest tal-proposta

               Fid-29 ta’ Marzu 2017, ir-Renju Unit innotifika lill-Kunsill Ewropew bl-intenzjoni tiegħu li joħroġ mill-Unjoni Ewropea, skont l-Artikolu 50 tat-Trattat dwar l-Unjoni Ewropea. B’hekk ir-Renju Unit se jsir pajjiż terz u l-liġijiet tal-Unjoni mhux se jibqgħu japplikaw għalih jew fid-data tad-dħul fis-seħħ tal-Ftehim dwar il-Ħruġ jew, fin-nuqqas ta’ dan, fit-13 ta’ April 2019, sakemm il-Kunsill Ewropew ma jiddeċidix b’mod unanimu fuq data iktar tard bi ftehim mar-Renju Unit.

               Sal-ħruġ tiegħu mill-Unjoni, ir-Renju Unit jibqa’ Stat Membru li jgawdi d-drittijiet kollha u li huwa marbut bl-obbligi kollha tat-Trattati, fosthom bil-konformità mal-prinċipju tal-kooperazzjoni leali. Fil-Linji gwida tiegħu tad-29 ta’ April 2017, il-Kunsill Ewropew irrikonoxxa l-ħtieġa, fil-kuntest internazzjonali, li jitqiesu l-karatteristiċi speċifiċi tar-Renju Unit bħala Stat Membru li ħiereġ, sakemm dan iħares l-obbligi tiegħu u jibqa’ leali lejn l-interessi tal-Unjoni waqt li jkun għadu Stat Membru.

               L-Unjoni u r-Renju Unit innegozjaw Ftehim dwar il-Ħruġ skont l-Artikolu 50 tat-Trattat dwar l-Unjoni Ewropea li ġie approvat mill-Kunsill Ewropew fil-25 ta’ Novembru 2018 (minn hawn ’il quddiem imsejjaħ “il-Ftehim dwar il-Ħruġ”). Fil-livell tal-Unjoni għaddejjin il-proċeduri interni għall-konklużjoni ta’ dan il-Ftehim
                  1
               . Ir-Raba’ Parti tal-Ftehim dwar il-Ħruġ tipprevedi perjodu ta’ tranżizzjoni li matulu l-liġijiet tal-Unjoni, fosthom il-ftehimiet internazzjonali konklużi mill-Unjoni, se jkomplu japplikaw għar-Renju Unit u fih (minn hawn ’il quddiem imsejjaħ “perjodu ta’ tranżizzjoni”). L-Unjoni se tgħarraf lis-sħab internazzjonali tagħha bl-arranġamenti speċifiċi previsti fil-Ftehim dwar il-Ħruġ li permezz tagħhom, matul perjodu ta’ tranżizzjoni, ir-Renju Unit se jiġi ttrattat bħala Stat Membru għall-finijiet tal-ftehimiet internazzjonali konklużi mill-Unjoni, fosthom il-Konvenzjoni tan-NASCO.

               Il-Komunikazzjoni tal-Kummissjoni tat-13 ta’ Novembru 2018 imsejħa “Tħejjija għall-ħruġ tar-Renju Unit mill-Unjoni Ewropea fit-30 ta’ Marzu 2019: Pjan ta’ Azzjoni ta’ Kontinġenza” tiddeskrivi l-miżuri ta’ kontinġenza li hija beħsiebha tieħu f’każ li ma jidħol fis-seħħ l-ebda ftehim dwar il-ħruġ fid-data tal-ħruġ. F’dik il-Komunikazzjoni, il-Kummissjoni elenkat l-azzjonijiet li hija qieset li huma meħtieġa, filwaqt li fakkret li jistgħu jkunu meħtieġa azzjonijiet oħrajn fi stadju aktar tard.

               Fit-13 ta’ Diċembru 2018 u fil-21 ta’ Marzu 2019, il-Kunsill Ewropew tenna s-sejħa tiegħu (abbażi tal-Artikolu 50) sabiex tiżdied il-ħidma għat-tħejjija u għall-kontinġenza fil-livelli kollha b’rabta mal-konsegwenzi tal-ħruġ tar-Renju Unit, filwaqt li jitqiesu l-eżiti kollha possibbli.

               Bħalissa l-Konvenzjoni tan-NASCO tapplika għar-Renju Unit minħabba l-fatt li l-Unjoni hija Parti Kontraenti ta’ din il-Konvenzjoni. Dan mhux se jibqa’ l-każ dakinhar li r-Renju Unit ma jibqax kopert mill-Konvenzjoni tan-NASCO bħala Stat Membru tal-Unjoni.

               L-objettiv ewlieni tal-Konvenzjoni tan-NASCO huwa “li tikkontribwixxi permezz ta’ konsultazzjonijiet u kooperazzjoni għall-konservazzjoni, ir-restorazzjoni, it-titjib u l-maniġġjar razzjonali tal-ħażniet tas-salamun [...], billi titqies l-aħjar xhieda xjentifika disponibbli għaliha”. Il-Konvenzjoni tan-NASCO daħlet fis-seħħ fl-1 ta’ Ottubru 1983. Il-Kunsill tal-Unjoni Ewropea huwa d-Depożitarju tal-Konvenzjoni tan-NASCO.

               2.1.L-Organizzazzjoni għall-Konservazzjoni tas-Salamun tal-Atlantiku tat-Tramuntana

               L-Organizzazzjoni għall-Konservazzjoni tas-Salamun tal-Atlantiku tat-Tramuntana (in-NASCO) hija organizzazzjoni internazzjonali stabbilita permezz tal-Konvenzjoni tan-NASCO. Hija ġiet stabbilita billi tqiesu b’mod dirett id-dispożizzjonijiet speċifiċi dwar l-istokkijiet tal-ħut anadromu stabbiliti fl-Artikolu 66 tal-Konvenzjoni tan-Nazzjonijiet Uniti dwar il-Liġi tal-Baħar tal-10 ta’ Diċembru 1982 (minn hawn ’il quddiem imsejħa “l-UNCLOS”).

               Il-Konvenzjoni tapplika għall-istokkijiet tas-salamun salvaġġ li, tul il-firxa migratorja kollha tiegħu, ipassi lil hinn miż-żoni li fihom is-sajd jaqa’ taħt il-ġuriżdizzjoni tal-istati kostali tal-Oċean Atlantiku li jinsabu fit-Tramuntana tal-latitudni 36° N.

               Għalhekk in-NASCO hija responsabbli għar-regolazzjoni tal-attivitajiet tas-sajd għas-salamun salvaġġ fil-baħar fl-Atlantiku tat-Tramuntana kollu. Hija tittratta wkoll kwistjonijiet rilevanti oħrajn marbutin mal-konservazzjoni tal-istokkijiet tas-salamun salvaġġ. F’kuntest usa’, in-NASCO tqis ukoll miżuri xierqa oħrajn għall-ilmijiet li jaqgħu taħt il-ġuriżdizzjoni tal-Partijiet Kontraenti sabiex tiżgura s-sopravivenza tas-salamun salvaġġ tal-Atlantiku.

               In-NASCO għandha personalità ġuridika u, fir-relazzjonijiet tagħha ma’ organizzazzjonijiet internazzjonali oħrajn u fit-territorji tal-Partijiet Kontraenti, tgawdi mill-kapaċità ġuridika li jista’ jkollha bżonn biex twettaq dmirijietha u biex tikseb l-għanijiet tagħha.

               2.2.In-NASCO

               In-NASCO hija magħmula minn Kunsill, minn tliet Kummissjonijiet reġjonali (il-Kummissjoni għall-Amerka tat-Tramuntana, il-Kummissjoni għall-Atlantiku tal-Grigal u l-Kummissjoni għal Greenland tal-Punent) u minn Segretarjat. Fil-Kunsill hemm rappreżentanti tal-Partijiet Kontraenti kollha tal-Konvenzjoni, jiġifieri rappreżentanti mill-Kanada, mid-Danimarka (għall-Gżejjer Faeroe u għal Greenland), mill-Unjoni Ewropea, min-Norveġja, mill-Federazzjoni Russa u mill-Istati Uniti tal-Amerka. Franza tieħu sehem fil-laqgħat tan-NASCO bħala osservatur (għal Saint Pierre u Miquelon).

               L-Unjoni Ewropea hija Parti tal-Konvenzjoni tan-NASCO
                  2
                minħabba li din tittratta suġġett li jaqa’ fil-kamp ta’ applikazzjoni tal-politika komuni tas-sajd, li tidħol fil-kompetenza esklużiva tal-Unjoni. L-Istati Membri huma koperti mill-Konvenzjoni tan-NASCO skont il-liġijiet tal-Unjoni.

               L-Unjoni Ewropea hija membru sħiħ tal-Kummissjoni għall-Atlantiku tal-Grigal u tal-Kummissjoni għal Greenland tal-Punent. Fil-Kummissjoni għall-Amerka tat-Tramuntana, l-Unjoni Ewropea għandha d-dritt tagħmel proposti għal miżuri regolatorji dwar l-istokkijiet tas-salamun salvaġġ li joriġinaw fit-territorji tagħha u tivvota dwarhom. Għal dan il-għan, l-Unjoni titqies li hija membru ta’ din il-Kummissjoni f’dak li għandu x’jaqsam mal-analiżi tat-tali proposti.

               2.3.L-att previst tan-NASCO

               Fil-Konvenzjoni tan-NASCO jista’ jissieħeb kull Stat li għandu ġuriżdizzjoni fuq is-sajd fl-Oċean Atlantiku tat-Tramuntana jew li minnu joriġinaw l-istokkijiet tas-salamun, dejjem jekk il-Kunsill tan-NASCO japprova dan.

               Fl-ittra tiegħu tat-28 ta’ Frar 2019, ir-Renju Unit bagħat applikazzjoni lill-President tal-Kunsill tan-NASCO li fiha talbu japprova s-sħubija tiegħu fil-Konvenzjoni tan-NASCO. Fil-11 ta’ Marzu 2019, is-Segretarjat tan-NASCO għarraf lill-Partijiet kollha tal-Konvenzjoni b’dan, fosthom lill-Kummissjoni Ewropea. Skont l-Artikolu 17 tal-Konvenzjoni tan-NASCO, hemm bżonn tal-approvazzjoni tal-Kunsill tan-NASCO minn qabel biex is-sħubija tar-Renju Unit titqies li hija valida.

               Id-deċiżjonijiet tal-Kunsill tan-NASCO jridu jittieħdu b’maġġoranza ta’ tliet kwarti tal-voti tal-membri li jkunu preżenti u li jkunu vvutaw favur jew kontra l-kwistjoni. Ma tista’ ssir l-ebda votazzjoni jekk ma jkunux preżenti żewġ terzi tal-membri tal-Kunsill.

               Wara dan, l-istrumenti tal-approvazzjoni jew tas-sħubija jridu jiġu ddepożitati għand id-Depożitarju. Għal kull Parti li tissieħeb fil-Konvenzjoni tan-NASCO wara li tiddepożita l-istrumenti meħtieġa tar-ratifika, tal-approvazzjoni jew tas-sħubija, il-Konvenzjoni għandha tidħol fis-seħħ fid-data tad-depożitu tal-istrument tas-sħubija.

               Ir-Renju Unit iċċara li huwa bagħat l-applikazzjoni tiegħu bħala parti minn pjan ta’ kontinġenza f’każ li ma jkunx hemm ftehim dwar il-ħruġ. Fl-applikazzjoni tiegħu, ir-Renju Unit speċifika li “[f]’każ li jiġi ffirmat, irratifikat u approvat il-Ftehim dwar il-ħruġ, […] ir-Renju Unit mhux se jiddepożita l-Istrument tal-Adeżjoni tiegħu biex jissieħeb fin-NASCO bħala pajjiż għal rasu mid-data tal-ħruġ tiegħu mill-Unjoni Ewropea”.

               3.Il-pożizzjoni li trid tittieħed f’isem l-Unjoni

               Din id-Deċiżjoni tal-Kunsill għandha tippermetti lill-Kummissjoni tapprova s-sħubija tar-Renju Unit fil-Konvenzjoni tan-NASCO f’isem l-Unjoni, filwaqt li tqis il-kundizzjoni li ġejja: minħabba l-inċertezza li hawn bħalissa b’rabta mad-data u mat-termini tal-ħruġ tar-Renju Unit mill-Unjoni, l-approvazzjoni tal-Unjoni għandha tintbagħat lin-NASCO biss meta l-liġijiet tal-Unjoni ma jibqgħux japplikaw għar-Renju Unit.

               Objettiv ewlieni tal-Politika Komuni tas-Sajd, kif stabbilit fir-Regolament (UE) Nru 1380/2013 tal-Parlament Ewropew u tal-Kunsill
                  3

                huwa “li jiġi żgurat li l-attivitajiet tas-sajd huma ambjentalment, ekonomikament u soċjalment sostenibbli u jiġu ġestiti b’mod konsistenti mal-għanijiet tal-kisba ta’ benefiċċji ekonomiċi, soċjali u tal-impjiegi, u tar-restawr u s-sostenn ta’ stokkijiet tal-ħut f’livelli ogħla minn dawk li jistgħu jipproduċu rendiment sostenibbli massimu u li jikkontribwixxu għad-disponibbiltà tal-provvisti tal-ikel”.

               Huwa fl-interess tal-Unjoni li r-Renju Unit jikkoopera fil-ġestjoni tal-istokkijiet tas-salamun b’konformità sħiħa mad-dispożizzjonijiet tal-Konvenzjoni tan-Nazzjonijiet Uniti tal-10 ta’ Diċembru 1982 dwar il-Liġi tal-Baħar (minn hawn ’il quddiem imsejħa “l-UNCLOS”) u tal-Ftehim tan-Nazzjonijiet Uniti tal-4 ta’ Awwissu 1995 fuq l-implimentazzjoni tad-dispożizzjonijiet tal-Konvenzjoni tan-Nazzjonijiet Uniti fuq il-Liġi tal-Baħar tal-10 ta’ Diċembru 1982 dwar il-konservazzjoni u l-amministrazzjoni ta’ ħażniet ta’ ħut li jpassi f’żona limitata (straddling) u ħażniet ta’ ħut li jpassi ħafna (highly migratory) (minn hawn ’il quddiem imsejjaħ “l-UNFSA”), jew ta’ kull ftehim internazzjonali ieħor jew kull standard ieħor tad-dritt internazzjonali.

               Skont l-Artikolu 66 tal-UNCLOS, l-Istati li fix-xmajjar tagħhom joriġinaw l-istokkijiet anadromi għandhom l-interess primarju fit-tali stokkijiet u r-responsabbiltà primarja għalihom. L-Istat tal-oriġini tal-istokkijiet anadromi jrid jiżgura l-konservazzjoni tagħhom billi jistabbilixxi miżuri regolatorji xierqa għas-sajd fl-ilmijiet kollha li jkunu jinsabu ’l ġewwa mil-limiti esterni taż-żona ekonomika esklussiva tiegħu. F’każ li l-istokkijiet anadromi jpassu lejn ilmijiet li jkunu jinsabu ’l ġewwa mil-limiti esterni taż-żona ekonomika esklussiva ta’ Stat li ma jkunx l-Istat tal-oriġini tagħhom, jew li dawn ipassu minn dawk l-ilmijiet, it-tali Stat irid jikkoopera mal-Istat tal-oriġini b’rabta mal-konservazzjoni u mal-ġestjoni tat-tali stokkijiet.

               L-Istat tal-oriġini tal-istokkijiet anadromi u l-Istati l-oħrajn li jistadu għal dawn l-istokkijiet iridu jagħmlu arranġamenti għall-implimentazzjoni tal-Artikolu 66 tal-UNCLOS. It-tali kooperazzjoni tista’ tiġi stabbilita fil-qafas tal-organizzazzjonijiet reġjonali għall-ġestjoni tas-sajd.

               Bħala Stat tal-oriġini u Stat li għandu ġuriżdizzjoni fuq is-sajd, ir-Renju Unit għandu interessi leġittimi fiż-Żona tal-Konvenzjoni tan-NASCO safejn l-ilmijiet li jaqgħu taħt iż-żona ekonomika esklussiva tiegħu u l-ibħra internazzjonali li jmissu magħhom jaqgħu taħt iż-Żona tal-Konvenzjoni tan-NASCO.

               Is-sħubija tar-Renju Unit fil-Konvenzjoni tan-NASCO se tippermetti lil dan il-pajjiż jikkoopera b’rabta mal-miżuri meħtieġa ta’ ġestjoni u ta’ konservazzjoni tas-salamun, filwaqt li jitqiesu kif dovut id-drittijiet, l-interessi u d-dmirijiet ta’ pajjiżi oħrajn u tal-Unjoni Ewropea, u se tippermettilu jiżgura li l-attivitajiet tas-sajd jitwettqu b’mod li ma jwassalx biex l-istokk jew l-istokkijiet jiġu sfruttati b’mod mhux sostenibbli.

               Fid-dawl tal-interessi leġittimi li r-Renju Unit għandu b’rabta mas-sajd fiż-Żona tal-Konvenzjoni tan-NASCO, tal-obbligu li dan il-pajjiż għandu li jikkoopera b’rabta mal-ġestjoni meħtieġa tas-sajd u tal-ħtieġa li jiġi żgurat il-karattru vinkolanti tad-deċiżjonijiet tan-NASCO malli r-Renju Unit jissieħeb fiha, il-Kummissjoni tirrakkomanda li l-applikazzjoni tar-Renju Unit tiġi aċċettata.

               Qed jiġi propost li l-Kummissjoni tingħata s-setgħa tgħarraf lill-President tal-Kunsill tan-NASCO bil-pożizzjoni tal-Unjoni favur is-sħubija tar-Renju Unit minn meta l-liġijiet tal-Unjoni ma jibqgħux japplikaw għar-Renju Unit u li din tivvota b’dan il-mod fil-laqgħa Kunsill tan-NASCO li matulha tkun se tittieħed id-deċiżjoni dwar is-sħubija tar-Renju Unit.

               F’każ li r-Renju Unit joħroġ mill-Unjoni skont it-termini tal-Ftehim dwar il-ħruġ u l-perjodu ta’ tranżizzjoni marbut miegħu, malli jiġi ffirmat il-Ftehim dwar il-Ħruġ, l-Unjoni se tgħarraf lis-sħab internazzjonali tagħha, fosthom lill-Partijiet l-oħrajn tal-Konvenzjoni tan-NASCO, li matul dan il-perjodu ta’ tranżizzjoni r-Renju Unit għandu jiġi ttrattat bħala Stat Membru għall-finijiet tal-ftehimiet internazzjonali li hija Parti tagħhom.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (it-TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               Il-kunċett ta’ “atti li jkollhom effetti legali” jinkludi l-atti li jkollhom effetti legali bis-saħħa tar-regoli tad-dritt internazzjonali. Huwa jinkludi wkoll l-istrumenti li ma jkollhomx effett vinkolanti skont id-dritt internazzjonali iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”
                  4
               .

               4.1.2.Applikazzjoni għal dan il-każ

               Fil-Konvenzjoni tan-NASCO jista’ jissieħeb kull Stat li għandu ġuriżdizzjoni fuq is-sajd fl-Oċean Atlantiku tat-Tramuntana jew li minnu joriġinaw l-istokkijiet tas-salamun, dejjem jekk il-Kunsill tan-NASCO japprova dan.

               Id-deċiżjonijiet tal-Kunsill tan-NASCO jridu jittieħdu b’maġġoranza ta’ tliet kwarti tal-voti tal-membri li jkunu preżenti u li jkunu vvutaw favur jew kontra l-kwistjoni. Ma tista’ ssir l-ebda votazzjoni jekk ma jkunux preżenti żewġ terzi tal-membri tal-Kunsill tan-NASCO.

               Is-sħubija sseħħ billi jiġi ddepożitat strument tas-sħubija għand id-Depożitarju u tidħol fis-seħħ fid-data meta jasal dan l-istrument.

               Id-Depożitarju jgħarraf lill-Firmatarji kollha u lill-Partijiet kollha li jkunu se jissieħbu bl-istrumenti tal-approvazzjoni jew tas-sħubija li jkunu ġew iddepożitati u jgħarrafhom bid-data u bil-Partijiet li għalihom tkun se tidħol fis-seħħ din il-Konvenzjoni.

               Ladarba tidħol fis-seħħ is-sħubija tar-Renju Unit, din tkun vinkolanti skont id-dritt internazzjonali skont l-Artikolu 17(3) tal-Konvenzjoni tan-NASCO u tkun tista’ tinfluwenza b’mod determinanti l-kontenut tal-leġiżlazzjoni tal-UE.

               L-att previst la jissupplimenta u lanqas jemenda l-qafas istituzzjonali tal-Konvenzjoni tan-NASCO. Għalhekk, il-bażi ġuridika proċedurali tad-deċiżjoni proposta hija l-Artikolu 218(9) tat-TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva għal deċiżjoni skont l-Artikolu 218(9) tat-TFUE tiddependi b’mod ewlieni fuq l-objettiv u l-kontenut tal-att previst li dwaru tkun qed tittieħed pożizzjoni f’isem l-Unjoni. Jekk l-att previst ikollu diversi għanijiet jew diversi komponenti, u jekk wieħed minn dawk l-għanijiet jew minn dawk il-komponenti jkun jista’ jiġi identifikat bħala dak ewlieni, filwaqt li l-oħrajn ikunu biss inċidentali, id-deċiżjoni skont l-Artikolu 218(9) tat-TFUE trid tissejjes fuq bażi ġuridika sostantiva waħda, jiġifieri dik mitluba mill-għan jew mill-komponent ewlieni jew predominanti.

               4.2.2.Applikazzjoni għal dan il-każ

               L-objettiv ewlieni u l-kontenut tal-att previst għandhom x’jaqsmu mal-politika komuni tas-sajd.

               Għalhekk, il-bażi ġuridika sostantiva tad-deċiżjoni proposta hija l-Artikolu 43 tat-TFUE.

               4.3.Konklużjoni

               Il-bażi ġuridika tad-deċiżjoni proposta għandha tkun l-Artikolu 43 flimkien mal-Artikolu 218(9) tat-TFUE.

               2019/0094 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li trid tittieħed f’isem l-Unjoni Ewropea fil-qafas tal-Konvenzjoni dwar il-Konservazzjoni tas-Salamun fl-Oċean Atlantiku tat-Tramuntana b’rabta mal-applikazzjoni tar-Renju Unit biex jissieħeb f’dik il-Konvenzjoni

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikulari l-Artikolu 43 flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Konvenzjoni dwar il-Konservazzjoni tas-Salamun fl-Oċean Atlantiku tat-Tramuntana
                  5
                (minn hawn ’il quddiem imsejħa “l-Konvenzjoni tan-NASCO”) ġiet approvata permezz tad-Deċiżjoni tal-Kunsill 82/886/KEE
                  6
                u daħlet fis-seħħ fl-1 ta’ Ottubru 1983.

               (2)Fid-29 ta’ Marzu 2017, ir-Renju Unit bagħat in-notifika tal-intenzjoni tiegħu li joħroġ mill-Unjoni, skont l-Artikolu 50 tat-Trattat dwar l-Unjoni Ewropea. It-Trattati mhux se jibqgħu japplikaw għar-Renju Unit mid-data tad-dħul fis-seħħ ta’ Ftehim dwar il-Ħruġ jew, fin-nuqqas ta’ dan, fit-13 ta’ April 2019, sakemm il-Kunsill Ewropew ma jiddeċidix b’mod unanimu li jtawwal dak il-perjodu bi ftehim mar-Renju Unit.

               (3)Sal-ħruġ tiegħu mill-Unjoni, ir-Renju Unit jibqa’ Stat Membru li jgawdi d-drittijiet kollha u li huwa marbut bl-obbligi kollha tat-Trattati, fosthom bil-konformità mal-prinċipju tal-kooperazzjoni leali.

               (4)Fil-linji gwida tad-29 ta’ April 2017, il-Kunsill Ewropew irrikonoxxa l-ħtieġa, fil-kuntest internazzjonali, li jitqiesu l-karatteristiċi speċifiċi tar-Renju Unit bħala Stat Membru li ħiereġ, sakemm dan iħares l-obbligi tiegħu u jibqa’ leali lejn l-interessi tal-Unjoni waqt li jkun għadu Stat Membru.

               (5)Il-Ftehim dwar il-Ħruġ fih arranġamenti għall-applikazzjoni tad-dispożizzjonijiet tal-liġijiet tal-Unjoni għar-Renju Unit u fih tul perjodu wara d-data li fiha t-Trattati ma jibqgħux japplikaw għal dan il-pajjiż (minn hawn ’il quddiem imsejjaħ “perjodu ta’ tranżizzjoni”). Jekk dak il-Ftehim jidħol fis-seħħ, il-liġijiet tal-Unjoni, fosthom il-ftehimiet internazzjonali li l-Unjoni hija Parti tagħhom, se jkomplu japplikaw għar-Renju Unit u fih matul il-perjodu ta’ tranżizzjoni skont dak il-Ftehim u se jieqfu japplikaw għalih fi tmiem dak il-perjodu.

               (6)Bħalissa l-Konvenzjoni tan-NASCO tapplika għar-Renju Unit minħabba l-fatt li l-Unjoni hija Parti Kontraenti ta’ dik il-Konvenzjoni.

               (7)Skont l-Artikolu 17(3) tal-Konvenzjoni tan-NASCO, fiha jista’ jissieħeb kull Stat li għandu ġuriżdizzjoni fuq is-sajd fl-Oċean Atlantiku tat-Tramuntana jew li minnu joriġinaw l-istokkijiet tas-salamun, dejjem jekk il-Kunsill tal-Organizzazzjoni għall-Konservazzjoni tas-Salamun tal-Atlantiku tat-Tramuntana stabbilit b’dik il-Konvenzjoni japprova dan.

               (8)Fit-28 ta’ Frar 2019, ir-Renju Unit bagħat applikazzjoni biex jissieħeb fil-Konvenzjoni tan-NASCO bħala Parti Kontraenti fid-dawl tal-possibbiltà li ma jkunx hemm Ftehim dwar il-Ħruġ sad-data meta t-Trattati ma jibqgħux japplikaw għalih.

               (9)Skont l-Artikolu 66 tal-Konvenzjoni tan-Nazzjonijiet Uniti dwar il-Liġi tal-Baħar (minn hawn ’il quddiem imsejħa “l-UNCLOS”)
                  7
               , l-Istati li fix-xmajjar tagħhom joriġinaw l-istokkijiet anadromi għandhom l-interess primarju fit-tali stokkijiet u r-responsabbiltà primarja għalihom. L-Istat tal-oriġini tal-istokkijiet anadromi jrid jiżgura l-konservazzjoni tagħhom billi jistabbilixxi miżuri regolatorji xierqa għas-sajd fl-ilmijiet kollha li jkunu jinsabu ’l ġewwa mil-limiti esterni taż-żona ekonomika esklussiva tiegħu. F’każ li l-istokkijiet anadromi jpassu lejn ilmijiet li jkunu jinsabu ’l ġewwa mil-limiti esterni taż-żona ekonomika esklussiva ta’ Stat li ma jkunx l-Istat tal-oriġini tagħhom, jew li dawn ipassu minn dawk l-ilmijiet, it-tali Stat irid jikkoopera mal-Istat tal-oriġini b’rabta mal-konservazzjoni u mal-ġestjoni tat-tali stokkijiet.

               (10)Sabiex jiġi evitat is-sajd mhux sostenibbli, huwa fl-interess tal-Unjoni li r-Renju Unit jikkoopera fil-ġestjoni tal-istokkijiet tas-salamun b’konformità sħiħa mad-dispożizzjonijiet tal-UNCLOS u tal-Ftehim tan-Nazzjonijiet Uniti tal-4 ta’ Awwissu 1995 fuq l-implimentazzjoni tad-dispożizzjonijiet tal-Konvenzjoni tan-Nazzjonijiet Uniti fuq il-Liġi tal-Baħar tal-10 ta’ Diċembru 1982 dwar il-konservazzjoni u l-amministrazzjoni ta’ ħażniet ta’ ħut li jpassi f’żona limitata (straddling) u ħażniet ta’ ħut li jpassi ħafna
                  8
                (minn hawn ’il quddiem imsejjaħ “l-UNFSA”), jew ta’ kull ftehim internazzjonali ieħor jew kull standard ieħor tad-dritt internazzjonali.

               (11)Hekk kif previst fl-Artikolu 66 tal-UNCLOS, l-Istat tal-oriġini tal-istokkijiet anadromi u l-Istati l-oħrajn li jistadu għal dawn l-istokkijiet iridu jagħmlu arranġamenti għall-implimentazzjoni ta’ dak l-Artikolu. It-tali kooperazzjoni tista’ tiġi stabbilita fil-qafas tal-organizzazzjonijiet reġjonali għall-ġestjoni tas-sajd.

               (12)Is-sħubija tar-Renju Unit fil-Konvenzjoni tan-NASCO se tippermetti lil dan il-pajjiż jikkoopera b’rabta mal-miżuri meħtieġa ta’ ġestjoni u ta’ konservazzjoni, filwaqt li jitqiesu kif dovut id-drittijiet, l-interessi u d-dmirijiet ta’ pajjiżi oħrajn u tal-Unjoni, u se tippermettilu jiżgura li l-attivitajiet tas-sajd jitwettqu b’mod li jwassal biex l-istokkijiet tas-salamun ikkonċernati jiġu sfruttati b’mod sostenibbli.

               (13)Għalhekk, huwa fl-interess tal-Unjoni li tapprova l-applikazzjoni tar-Renju Unit biex jissieħeb fil-Konvenzjoni tan-NASCO minn meta l-liġijiet tal-Unjoni ma jibqgħux japplikaw għalih,

               ADOTTA DIN ID-DEĊIŻJONI:

               Artikolu 1

               Il-pożizzjoni li trid tittieħed f’isem l-Unjoni fil-Kunsill tal-Organizzazzjoni għall-Konservazzjoni tas-Salamun tal-Atlantiku tat-Tramuntana stabbilit bil-Konvenzjoni dwar il-Konservazzjoni tas-Salamun fl-Oċean Atlantiku tat-Tramuntana għandha tkun li din tapprova l-applikazzjoni tar-Renju Unit biex jissieħeb f’dik il-Konvenzjoni dejjem jekk din l-approvazzjoni tidħol fis-seħħ minn meta l-liġijiet tal-Unjoni ma jibqgħux japplikaw għar-Renju Unit.

               Artikolu 2

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        Ara d-Deċiżjoni tal-Kunsill (UE) 2019/274 tal-11 ta’ Jannar 2019 dwar l-iffirmar, f’isem l-Unjoni Ewropea u l-Komunità Ewropea tal-Enerġija Atomika, tal-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika (ĠU L 47 I, 19.2.2019, p. 1).

                     (2)

                        ĠU L 378, 31.12.1982, p. 24.

                     (3)

                        ĠU L 354, 28.12.2013, p. 22.

                     (4)

                        Il-paragrafi 61 sa 64 tas-Sentenza tal-Qorti tal-Ġustizzja tas-7 ta’ Ottubru 2014 fil-Kawża C-399/12, Il-Ġermanja vs Il-Kunsill (ECLI:EU:C:2014:2258).

                     (5)

                        ĠU L 378, 31.12.1982, p. 25.

                     (6)

                        Id-Deċiżjoni tal-Kunsill 82/886/KEE tat-13 ta’ Diċembru 1982 li tirrigwarda l-konklużjoni tal-Konvenzjoni għall-Konservazzjoni tas-Salamun fl-Oċean Atlantiku tat-Tramuntana (ĠU L 378, 31.12.1982, p. 24).

                     (7)

                        ĠU L 179, 23.6.1998, p. 3.

                     (8)

                        ĠU L 189, 3.7.1998, p. 14.